Бугун футболчиларимиз чорак финал йўлланмаси учун майдонга тушади - zarnews.uz\nБугун футболчиларимиз чорак финал йўлланмаси учун майдонга тушади\nТаиландда ўтаётган футбол бўйича U-23 Осиё чемпионатида бугун бир қатор гуруҳларда 3-тур учрашувлари бўлиб ўтади.\nЖумладан, “С” гуруҳида Ўзбекистон Олимпия терма жамоаси ҳам чорак финал йўлланмаси учун кураш олиб боради.\nФутболчиларимиз учинчи турда Жанубий Корея жамоасига қарши баҳс олиб боради. Ўйинни япониялик Хироюки Кимура бошчилигидаги ҳакамлар бригадаси бошқариб боради. Тошкент вақти билан 15:15 да Рангсит шаҳрида кечадиган урчашувда жамоамиз оқ, кореяликлар эса қизил рангли кийимда ҳаракат қилишади.\n“С” гуруҳи, 3-тур. 15 январь, 15:15.\nАйни пайтда Жанубий Корея термаси 6 очко билан “С” гуруҳида етакчилик қилмоқда ва улар чорак финал масаласини муддатидан олдин ҳал қилиб бўлишган. Жамоамиз эса 4 очко билан иккинчи ўринда кетмоқда. Учинчи ўринда турган Эрон билан орадаги фарқ эса 3 очкони ташкил қилади.\nБўлажак баҳсда футболчиларимизга чиройли ғалаба ёр бўлсин!\nТеглар: Футбол миллий терма жамоа\nкарантин коронавирус карантини қоидалари коронавирус карантин коронавирус дунёдаги вазият бу қизиқ Каттақўрғон бозорлар АҚШ Коронавирусга чалинганлар Озиқ-овқат хайрия


Тухель: «Вест Бром»дан учралган мағлубиятга муносиб жавоб беришимизга ишонардим»\n«Челси» бош мураббийи Томас Тухел ЕЧЛ 1/4 финалидан ўрин олган «Порту»га (2:0) қарши ўйиндан кейин ўз фикрларини билдириб ўтди.\n«Оғир ўйин бўлди. Қийин дақиқаларни бошдан кечирдик. Аммо буни тўғри қабул қилдик. Жамоа яхши кайфиятда эди, якунда ажойиб натижага эришдик.\nЖамоа «Вест Бром»дан (2:5) учралган мағлубиятга тўғри муносабатда бўлишига ишонардим. Бу борада менда алоҳида ташвишлар бўлгани йўқ. Футболда мағлубиятдан кейин ғалабаларга қайтиш – энг муҳим синов.\nБиргаликда кўплаб ажойиб натижаларга эришдик ва бирга ютқаздик. Шундай кейин мағлубиятга биргаликда жавоб бердик. Шу тариқа бир-биримизга яқинлашамиз ва кўпроқ ишонишни бошлаймиз», – дея Тухелнинг сўзларини келтиради ВВС.


АҚШ: "Биз Ангела Меркел телефонини эшитмаганмиз" - BBC News O'zbek\nАҚШ: "Биз Ангела Меркел телефонини эшитмаганмиз"\nImage caption Маркел хоним Обамадан ўзининг телефони кузатувлари ҳақида изоҳ беришни талаб қилган.\nАҚШ Миллий хавфсизлик агентлиги Олмония канцлери Ангела Меркелнинг қўл телефонини эшитганлиги ҳақида пайдо бўлган хабарларни Оқ Уй рад этган.\nОқ Уй матбуот воизи Жей Карнининг айтишича, Миллий хавфсизлик хизмати ҳеч қачон бундай иш билан шуғулланмаган ва бундай ишга қўл урмайди.\nОлмония канцлери Обамага қўнғироқ қилиб, унинг телефонидаги сўзлашувлар кузатилгани борасида изоҳ талаб қилган.\nМаркел хоним ўзидаги маълумотларга асосланиб, бу мавзуни Обама билан тўғридан-тўғри муҳокама қилишни лозим топгани айтилади.\nАйни пайтда Олмония ҳукумати канцлер телефонини эшитганлари ҳақида маълумотни қаердан олганларини ошкор этишмаяпти.\nБироқ Spiegel журналининг таъкидлашича, ўтказилган текширувлар шундай шубҳаларни туғдиради. Ва унга биноан Spiegel журналида Сноудендан бу борада олинган далиллар асосида бир неча мақола аллақачон тайёр.\nОлмония ҳукумати матбуот воизи Штеффен Зайбертга кўра, канцлер Американинг "бу каби усулларни бутунлай қабул қилиб бўлмайди деб ҳисоблайди".\nМеркел хоним бундай ҳаракатлар дўстлар ва ҳамкорлар ўртасидаги ишончга жиддий путур етказишини айтар экан, президент Обамадан Қўшма Штатларнинг Олмонияда амалга оширилган кузатувларининг миқёсини ойдинлаштиришга чақирган.\nОлдинроқ, миллий жосуслик хизмати бошлиғи Франция матбуотида чиққан Америка хизматлари Франция ҳудудида телефон суҳбатларни эшитгани ҳақидаги хабар "ҳақиқатга тўғри келмасли"лигини урғулаганди.\nШунингдек жаноб Миллий разведка бошлиғи Жеймс Клеппер "Le Monde" газетида Эдвард Сноуден маълумотлари асосида чоп этилган мақолага муносабат билдирган.\nЖей Карни Вашингтонда журналистлар билан учрашувда Оқ Уй Олмония, Франция ва бошқа иттифоқчиларидан тушган хабарлар текширилаётгани ва уларнинг хавотирларини тушунишини айтган.\n"Президент канцлерга Қўшма Штатлар унинг телефонини эшитмаслигини ва бундан кейин ҳам кузатмаслигини таъкидлади", деган у.\nАҚШнинг кўпгина иттифоқчилари ушбу хабарлардан сўнг Америка махсус хизматларининг ҳаракатини танқид остига олган эдилар.\nЧоршанба кечқурун Оқ Уйда Бразилия Президенти Дилма Руссеф шарафига кечки овқат маросими ўтиши керак эди. Бироқ Руссеф хоним телефон кузатувлари ҳақидаги хабарлардан сўнг Америкага сафарини бекор қилди.\nДушанба куни президент Обама франциялик ҳамкасби Франсуа Олландга ҳам америкаликлар миллионлаб французларнинг телефонларини эшитиши ҳақида хабарларни тушунтиришига тўғри келган.


Бош прокуратура "Алп Жамол банк" эгаси устидан жиноят ишини қайтадан тиклади (ВИДЕО)\n26 феврал 2021, Тошкент вақти: 02:47\n"Алп Жамол банк" лицензияси "Келажак бугундан бошланади" деган шиорни илгари суришидан кўп ўтмай бекор қилинган эди\nЎзбекистон Бош прокуратураси Озодликка президент Каримов даврида йўқ қилинган "Алп Жамол банк" эгаси Муҳиддин Асомутдинов устидан тергов иши қайта тикланганини маълум қилди.\nБош прокуратурага кўра, тергов иши Муҳиддин Асомутдинов "ўз ихтиёри билан" Ўзбекистонга қайтгач қайта очилган.\nБош прокуратура "Алп Жамол банк" эгаси иши бўйича Озодликка берган изоҳида жумладан шундай ёзилган:\n"Алп Жамол банк"ининг собиқ раҳбари Муҳиддин Асомутдиновга нисбатан Жиноят Кодексининг 167, 184 ва бошқа моддалари билан қўзғатилган ва кейинчалик унинг қидирувда бўлганлиги сабабли тўхтатилган жиноят иши ҳозирда М. Асомиддиновнинг ўз ихтиёри билан қайтиб, терговга жалб қилинганлиги сабабли қайта тикланган.\nПрокуратура Муҳиддин Асомутдиновга қўлланилган "қамоқ эҳтиёт чораси муносиб хулқ атворда бўлиш" тўғрисидаги тилхатга ўзгартирилганини қўшимча қилди.\n"Айбланувчининг содир этган қилмишидан пушаймонлиги, етказилган зарарни ихтиёрий равишда тўлик қоплаганлиги ва тергов билан фаол ҳамкорлик қилаётганлиги нуқтаи назаридан унга қўлланилган қамоқ эҳтиёт чораси муносиб хулқ атворда бўлиш тўғрисидаги тилхатга ўзгартирилди".\nШунингдек, "жиноят иши бўйича тергов ҳаракатлари" айнан Бош прокуратура томонидан олиб борилаётгани таъкидланган.\nҚочувдаги тадбиркорнинг қайтиши\nОзодлик Ўзбекистондаги илк хусусий банклардан бири "Алп Жамол банк" эгаси Муҳиддин Асомутдинов ўтган ҳафта охирида Тошкентга қайтгани ҳақида 15 январда хабар берганди.\n63 яшар Муҳиддин Асомутдиновни Тошкентдаги ҳовлисида оиласи аъзолари, қўни-қўшнилари ва дўстлари қарши олаётгани тасвирланган видео Озодликка 15 январь куни етиб келган.\nХусусий очиқ ҳиссадорлик "Алп Жамол банк"ининг асосий ҳиссадори Муҳиддин Асомутдинов 2010 йил март ойида бу банк ликвидация қилинишидан олдин Ўзбекистондан чиқиб кетишга мажбур бўлган эди.\nКатталар изни билан\nМуҳидддин Асомутдиновни яқиндан билган тошкентликлардан бирининг Озодликка айтишича¸ тадбиркор 9 йилдан буён асосан қўшни Қозоғистоннинг йирик шаҳарлари - Олмаота ва Остонада яшаб келган.\n"Муҳиддин ака Қозоғистондаги қариндошлари билан тижорий ҳамкорликни йўлга қўйиб, имкон қадар одамлар диққатини ўзига тортмай, яшаб келаётганди. Қозоғистондаги яқинларининг таъсир кучи яхши бўлгани учун унга ҳеч қандай хавф йўқ эди," деди тадбиркорнинг яқин танишларидан бири.\nТошкентда уни кутиб олган бошқа бир яқинига кўра, Асомутдинов доим Ўзбекистонга қайтиш умиди билан яшаган.\n"Каримов ўлганидан кейин вазият ўзгарди ва у киши Ўзбекистонга қайтиш ҳаракатини бошлади," - деди собиқ банк эгаси яқинларидан бири.\nБу суҳбатдош Муҳиддин Асомутдиновнинг Ўзбекистонга "катталар изни билан" қайтганини алоҳида урғулади.\nОзодлик мухбири 15 январь куни тадбиркорнинг ўзи билан боғлана олмади - яқинларидан бирига кўра, Муҳиддин Асомутдинов ҳозирда Тошкентдаги саломатлик марказларидан бирида даволанмоқда.\n"Алп Жамол банк"нинг ёпилиши\n2009 йил декабрида, Конституция кунига бағишланган нутқида Ислом Каримов "Ўзбекистонда жуда бойлар ҳам, жуда камбағаллар ҳам бўлмайди" деган тамойилни илгари сурган эди.\nУшбу чақириқдан кўп ўтмай Ўзбекистонда қатор йирик тадбиркорлар ҳибсга олиниб, кўплаб хусусий корхоналарни мусодара қилиш бошланди.\nЖумладан, 2010 йил март ойида Ўзбекистон Марказий банки "Алп Жамол банк" лицензиясини бекор қилди; банк филиаллари ва интернетдаги расмий сайти 10 мартдан бошлаб ўз фаолиятини тўхтатди.\nЎшанда "Алп Жамол банк" раҳбарияти, "Ўзбекистон Республикаси марказий банки тўғрисида"ги қонуннинг 53-моддаси ҳамда "Банк ва банк фаолияти тўғрисида"ги қонуннинг 14- моддаси асосида "банк қонунчилигини бузиш"да айбдор деб топилган эди.\n1998 йил март ойида Ўзбекистон Марказий банки тақдим қилган лицензия асосида фаолият бошлаган "Алп Жамол банк"нинг 2009 йилги соф даромади¸ расмий ахборотларда қайд этилишича¸ 5 миллиард 959 миллион сўм (3 миллион 861 минг доллардан кўпроқ) бўлган.\n2010 йил 1 январига келиб "Алп Жамол банк" активлари 118,6 млрд. сўмга етган, банкнинг жисмоний ва юридик мижозлари сони эса 155 мингдан ошгани айтилган эди.\nБанк пойтахтдан ташқари, Тошкент вилояти, Қашқадарё, Наманган ва Самарқандда ўз бўлимларини йўлга қўйган эди.\n2011 йил март ойида Жиноят ишлари бўйича Тошкент шаҳар Олмазор туман суди чиқарган ҳукмга мувофиқ, "Алп Жамол банк"нинг барча кўчмас ва нокўчмас мулклари давлат фойдасига мусодара этилди.\n2017 йилда Озодлик билан суҳбатлашган тадбиркорлар кўплаб жисмоний ва юридик шахсларнинг миллиардлаб сўм маблағи "Алп Жамол банк" ҳисобида қолиб кетгани, уларни қайтариб олиш уринишлари эса шу пайтгача натижа бермай келаётганидан шикоят қилган эди.


Азиз Тургунбоев ишининг беш фигуранти футболдан вактинча четлатилди – КУН УЗ\nГлавная / Спорт / Азиз Тургунбоев ишининг беш фигуранти футболдан вактинча четлатилди\nАзиз Тургунбоев ишининг беш фигуранти футболдан вактинча четлатилди\n05.02.2019\tСпорт Comments Off on Азиз Тургунбоев ишининг беш фигуранти футболдан вактинча четлатилди 77 Показы\nБир вактнинг узида икки клуб билан шартнома имзолашда гумон килинаётган Узбекистон миллий терма жамоаси аъзоси Азиз Тургунбоевнинг можароли иши Футболчиларнинг макоми ва утиши буйича кумита томонидан урганиб чикилди. Куйида бу хакда УФА томонидан такдим этилган баёнот матни тулик келтириб утилади.\nАзиз Тургунбоев ёзги трансфер ойнасига кадар дисквалификация килинди\nМаълум булишича, Тургунбоевнинг “Навбахор” футболчиси сифатида ПФЛ руйхатидан утказилган шартномаси 2018 йилнинг 30 ноябрь куни уз якунига етган. У Футболчиларнинг макоми ва утиши буйича регламент бандларидан келиб чикиб, шартномаси якунига ярим йил вакт колганида бошка клублар билан музокара утказиши мумкин эди. Унинг бу хукукидан “Пахтакор” футбол клуби унумли фойдаланишга харакат килган хамда Азиз Тургунбоев билан 2018 йилнинг 5 сентябрь куни 2 йилга мулжалланган хамда 2019 йилнинг 1 январидан кучга кирадиган шартнома имзолаган.\nИшни урганиш жараёнида иштирок этган “Навбахор” томони бу шартномани мавхум колдиришга харакат килди. Бирок Азиз Тургунбоевнинг курсатмаси хамда мавсум якунланганидан сунг ПФЛ бош директори номига ёзган аризаси оркали маълум буладики, “Навбахор” футболчининг Тошкент клуби билан шартномаси бор экани хакида билса-да, 2018 йилнинг 29 ноябрь куни Тургунбоевни янги шартномага кул куйишга ундаган. Бунда “Навбахор” томони Тургунбоев билан 30 ноябрь куни якунига етадиган шартномани узайтирмаган, балки футболчига янги шартнома имзолатган. Кушимчасига, Тургунбоев вазият силлик хал этилишига ишонтирилган.\nМазкур иш жиддий тус олишни бошлаганига карамай, декабрь ойи экваторига келиб Тургунбоев “Пахтакор” билан навбатдаги шартномага имзо чеккан. Окибатда вазият бутунлай издан чиккан. Бунгача ПФЛ на “Пахтакор” ва на “Навбахор” билан тузилган шартномаларни руйхатга олган. Боиси, Узбекистонда кишки трансфер ойнаси 17 декабрга келибгина очилган. Боз устига, 2019 йилги мавсум учун регламентда жиддий узгаришлар килаётган ПФЛ юкоридаги каби холатларнинг олдини олиш максадида мухим янгиликка кул урганди. Унга кура, футболчи ва клуб уртасида имзоланаётган хар кандай шартнома роппа-роса 1 ой ичида ПФЛ руйхатидан утказилмаса, ташкилот унинг хакикийлигини тан олмайди. Мазкур коида 2019 йилнинг 1 январь кунидан кейин такдим этиладиган шартномалар учун тааллуклидир.\n“Пахтакор” айнан 1 январь куни Азиз Тургунбоев билан тузилган шартномани Осиё Чемпионлар лигасига руйхатдан утказиш учун олиб келди. Бу вакт ичида “Навбахор” футболчи билан тузилган шартномани такдим этмади. Наманган клубининг Тургунбоев билан тузилган шартномаси УФА комиссияси мазкур ишни урганишни бошлаганидан кейингина курсатилди. Вахоланки, “Навбахор” бошка клуб билан шартномаси бор булган футболчини Кримда ташкил этилган йигинга жалб килган. “Пахтакор” томони эса айнан шундан келиб чикиб ПФЛга шикоят аризаси билан чиккан.\nУрганишлар натижасида Азиз Тургунбоевнинг икки клуб билан шартнома имзолагани аникланди. Бу эса Футболчиларнинг макоми ва утиши буйича регламентнинг 5.43 бандига зиддир. Шунингдек, Тургунбоев бир вактнинг узида ПФЛ вакилларига хам икки хил истагини билдирган. Хусусан, у 2018 йилнинг 3 декабрь куни “Пахтакор”да уйнашни истаётгани, бирок унинг бу карорига “Навбахор” томонидан босим булаётгани хакида уз кули билан ариза ёзиб кетган. 2019 йилнинг 1 январь куни эса “Пахтакор” билан тузилган 5 сентябрь санасидаги шартномани бекор килишни сураб ариза ёзган. Шу йилнинг 2 февраль куни булиб утган йигилишда эса босим “Пахтакор” клуби вакиллари томонидан килингани борасида курсатма берган.\nАзиз Тургунбоевнинг миллий терма жамоа футболчиси экани, бундай можароли ишга биринчи бор аралашиб колаётгани хамда бошка бир катор омиллар хисобга олиниб, футболчига нисбатан енгилрок жазо тайинланди. Эндиликда у 2019 йилнинг 9 июль санасига кадар футболга алокадор барча турдаги фаолиятдан дисквалификация килинади. Мазкур вакт давомида Тургунбоев Суперлига хамда Про-лига “А” клублари билан шартнома имзолай олмайди.\nМазкур масала узбекистонлик колган футболчилар учун хам сабок булиши керак. Бундан буён юкоридаги каби холатлар жиддий урганиб чикилади ва регламентга зид иш килганлар янада жиддийрок жазоларга тортилади. Азиз Тургунбоев ишидаги колган деталлар, клубларнинг бу можародаги иштироки ва роли, улар томонидан йул куйилган хато ва камчиликлар юзасидан комиссия уз карори куйида маълум килинади.\nМураббий Илхом Муминжонов 1 йилга футболдан четлаштирилди\n2018 йилнинг катта кисмида “Навбахор” бош мураббийи сифатида ишлаб келган Илхом Муминжонов футболга алокадор барча турдаги фаолиятдан 1 йилга дисквалификация килинади. Бу хакдаги карор Интизом ва одоб-ахлок кумитаси томонидан кабул килинди.\nКайд этиш керак, Тургунбоев можаросини факатгина Футболчиларнинг макоми ва утиши буйича комиссиягина хал кила олмасди. Вокеага алокадор булган барчага одилона санкциялар куллаш учун УФА Интизом ва одоб-ахлок кумитасини хам ишга жалб килди. Мазкур кумита Илхом Муминжонов томонидан йул куйилган хамда касб этикасига тугри келмайдиган бир катор жараёнларни аниклади.\nЖумладан, Муминжонов Азиз Тургунбоевни 2018 йилги мавсумда хам “Навбахор” шарафини химоя килишга кундиради. Бирок кейинчалик ундан уз манфаатлари йулида фойдалана бошлайди. Бирламчи, Муминжонов уз шогирдини футбол агентлари билан таништиради. Яъни, Тургунбоев Муминжоновнинг тавсиясига кура Александр Митрофанов бошчилигидаги агентлар билан хамкорлик кила бошлайди. Митрофанов номидан битимни узбекистонлик Рустам Шоймардонов имзолайди. Сухбат давомида Тургунбоев Митрофановни умуман танимаслигини, шартномани Шоймардонов билан тузганлигини айтди. Муминжонов эса бу хакда Тургунбоевдан яхширок маълумотга эга. Бирок асосий деталларга келганда, у куп нарсадан бехабар эканлигини кайд этмокда. Мазкур битимдан Муминжонов моддий манфаат курганми ёки йук деган саволга мураббий рад жавобини берди.\nИккинчидан, Муминжонов узи бошчилик килаётган “Навбахор” клубининг чемпионлик йулидаги принципиал ракиби булган “Пахтакор” карамогига Тургунбоевни узи олиб боради. Бунда футболчи билан куп йиллик эмас, бир йиллик шартнома тузилгани, энди эса футболчи янги жамоага эркин агент сифатида йул олиши каби масалалар ётибди. Яъни, “Навбахор” уз кашфиётининг ортидан хеч кандай молиявий фойда курмайди. Муминжонов юкоридаги келишувдан кандайдир манфаат кургани борасидаги саволга хам рад жавобини берди. Бирок мураббий узи учун ракиб булган клуб манфаатларига нима учун хизмат килиб юрганини изохлай олмади.\nУчинчидан, Муминжонов “Навбахор”да футболчилар билан айнан узи хисоб-китоб килгани аникланди. Мураббийнинг асл вазифаси футболчиларнинг спорт формаси билан ишлаш булса-да, Муминжонов клубда хисобчи хам булган ва хомийлар томонидан берилган маблагларни узи билганича таксимлайверган.\nЭтика кумитасининг даъвосига кура, юкоридагиларнинг барчаси одоб-ахлок нормаларига тугри келмайди. Узи пул топаётган клуб манфаатларига хизмат килиш урнига, унинг ичида туриб бошка клуб билан олди-бери килишни афзал курадиган мураббий вактинчалик булса-да футболдан четда юргани маъкул деб топилди ва Муминжонов 1 йилга футболдан дисквалификация килинди.\nШамшод Сариков, Русал Акромов ва Жаъфар Ирисметов 6 ойга дисквалификация килинди\nМамлакат футболини ривожлантириш йулида “Пахтакор” ва “Навбахор” рахбарияти катта хажмдаги ишларни амалга оширмокда. Хусусан, “Пахтакор” инвесторлари ва Наманган вилояти хокимининг хизматларини алохида эътироф этиш керак. Бирок уларнинг ишончида булса-да, аслида регламентда белгилаб куйилган талабларни писанд килмайдиган, улардан яхши хабардор булмаслиги окибатида, уз клублари шаънига путур етказадиган кадрлар хам учраб турибди. Юкоридаги икки кумита узаро келишиб, мана шундай кадрларнинг уч нафарини 6 ойга футболдан четлаштирди.\n“Пахтакор” спорт директори Жаъфар Ирисметов узи фаолият олиб бораётган клуб Азиз Тургунбоевнинг трансфери масаласи юзасидан “Навбахор”га расмий чикиш килмаган булса-да, футболчининг узи, жамоа мураббийи Илхом Муминжонов хамда футбол агентлари билан бемалол иш олиб бораверган. Яъни, Тургунбоевнинг “Навбахор” билан шартномаси якунига 6 ойдан купрок вакт булса-да, Ирисметов регламентга зид равишда клубни расмий огохлантирмай, у билан алокага чикаверган. Сухбат давомида Ирисметов буни узи тан олди.\nШунингдек, Ирисметов “Навбахор” билан иккинчи шартномага кул куймаслик, бу регламентнинг бузилиши булиши хакида Тургунбоевни тугри огохлантирган. Бирок спорт директори сифатида узи юкоридаги хатога йул куйган, шунингдек, “Пахтакор” таркибига келиб кушилмаса, футболчини 2 йил футболдан четлаштириб юбориш билан куркитган. Вахоланки, бу ишни у УФА оркали хал килиши мумкин эди. Футболчига булган босим эса ортикча.\n“Навбахор” вице-президенти Шамшод Сариков эса Тургунбоев ишини силлик килиб юбориш борасидаги пуч ёнгок билан футболчининг куйнини тулдириб, уни иккинчи шартномага ундаган хамда унга кул куйдирган. Шунингдек, ПФЛ руйхатдан утказган бошка клуб футболчисини хеч кимни огохлантирмай, Крим йигинига олиб кетган. Регламентни юкоридаги каби масалалари унга тушунтирилганда, Сариков улардан бехабарлиги, бошка нарсадан умид килгани, бошкача уйлагани каби важларни келтирди. Шундан келиб чикиб, УФА Сариковга хам футбол борасидаги билимларини ошириб олиш учун имконият беришга карор килди ва уни хам Ирисметов каби 6 ойга футболда четлатди.\nКушимчасига, футбол хакида етарлича тасаввурга эга булмаган, уз вазифасига нолойик деб топилган “Навбахор” бош директори Русал Акромов хам футболдан 6 ой “дам олади”. У мазкур масалаларни уз назоратига олмагани, регламент хакида тасаввури йуклигини тан олиб утди.\nБу икки тарафнинг уйинлари сабаб хукукий саводи етарлича булмаган бир футболчи азият чекди. Шунинг учун хам факатгина Тургунбоевнинг дисквалификация булиб кетиши адолатдан булмасди. “Пахтакор” ва “Навбахор” рахбарияти уз спорт директорига, вице-президентига ишониб иш курган ва вокеанинг барча тафсилотларидан бохабар булмаган. Юкоридагиларни инобатга олиб, Азиз Тургунбоев билан тузилган хар кандай шартномалар уз кучини йукотган деб топилади. Яъни, 9 июлга кадар Тургунбоев хеч бир клуб билан алокага чикмайди, аммо шу санадан эътиборан эркин агентга айланади. Тургунбоев билан келишиш вактида хозир булган, бирок унинг бошига иш тушган вактда химоя учун келмаган футбол агентлари билан хамкорлик давом этиши ёки этмаслигини унинг узи хал килади. УФА эса узбекистонлик футболчиларни бу каби ишларда шошилмасликка ва уйлаб карор чикаришга чакиради.\nПФЛ айни вактда регламент масаласида катта узгаришларни амалга оширди. Бундан буён шартномалар, футболчи ва мураббийларнинг этика масалалари жиддий назоратда булади ва хар ким килмиши учун жавоб беради. Футболдан четлаштирилган шахслар билан алокага урнатган, улардан футболга оид ишларда фойдаланган хар кандай тарафни жиддий санкциялар кутади. Шунингдек, футболга аралашгани аникланса, юкоридаги шахслар бундан хам огиррок санкцияларга дучор булади.\nУФА “Пахтакор” ва “Навбахор” футбол клубларини юкоридаги каби масалаларга жиддий эътиборда булишга чакиради. Кейинги сафар клублар катта жарималарга тортилиши ёки футболчиларни руйхатдан утказиш хукукидан махрум килиниши мумкин. Юкоридаги карорлар икки кумита аъзолари томонидан белгиланган тартибда кабул килинди.\nПред. Узбекистонда Энергетика вазирлиги иш бошлайди. Унга вазир хам тайинланди\nСледующая Самаркандда куп каватли уйларга урнатилган видеокамералар ишламаслиги аникланди\nЕвро-2020 саралаши доирасида А, В ва Н гурухларида 7-тур уйинлари булиб утди. А гурухида Англия …


Малайзия MH17 учоғини уриб туширганларни халқаро трибуналга тортмоқчи\nМалайзия учоғи қулаган ҳудуд.\nМалайзия 2 июль куни БМТ Хавфсизлик кенгашига ўтган йили Украина шарқида йўловчи ташувчи учоғини уриб туширган шахсларни халқаро трибуналга тортишда кўмак сўраб мурожаат қилди.\nМалайзиянинг БМТдаги элчиси Рамлан бин Иброҳим жиноятчиларни халқаро трибуналга тортиш бўйича таклиф лойиҳаси 15 июль куни хавфсизлик кенгаши аъзоларига тақдим этилишини билдирди.\nАмстердамдан Куала Лумпурга учиб кетаётган Малайзия учоғи 2014 йилнинг 17 июнида Донецк яқинида уриб туширилган эди. Мазкур воқеани текшириш учун Австралия, Британия,Малайзия, Нидерландлар, Россия, АҚШ ва Украина вакилларидан иборат халқаро экспертлар гуруҳи тузилган.\nГуруҳ учоқ ердан туриб Россияда ишлаб чиқарилган “Бук” зенит-ракета комплекси томонидан уриб туширилган ва бу иш россиялик ҳарбийлар томонидан амлга оширилган бўлиши эҳтимол деган таҳминни илгари суриб келмоқда.


Amnesty International ҳисоботида ЕИ аъзолари қийноқларда қўлланувчи асбоблар экспортини давом эттираётгани айтилади.\nҚароргоҳи Лондонда жойлашган Amnesty International эълон қилган ҳисоботда таъкидланишича, Европа иттифоқининг баъзи аъзолари маҳбусларга нисбатан ноинсоний муносабатда бўлиши исботланган давлатларга қийноқлар учун ишлатиладиган асбоб-ускуналарни сотмоқда.\nҲисоботга кўра, бундай экспортни тақиқловчи қонунни бузаётганлар орасида Чехия Республикаси ва Германия каби давлатлар бор. Amnesty International нинг айтишича, уларда ишлаб чиқарилган маҳсулотлар бу асбобларни қийноқлар учун ишлатаётгани исботланган камида тўққиз давлатга экспорт қилинмоқда.\n2006 йилда ЕИ қийноқлар учун қўлланадиган асбобларнининг халқаро савдосини тақиқловчи қонунни қабул қилганига қарамасдан, бу давлатлар қийноқ ускуналари экспортини давом эттирмоқда, дейилади ҳисоботда.\nAmnesty International тадқиқотчиси Майк Льюис Озодлик билан суҳбатда қонунни амалга ошириш катта муаммо бўлиб қолаётганини таъкидлади.\n- Қонун қабул қилингани ва бу соҳадаги етакчи қонун бўлишига қарамасдан, Европа иттифоқи аъзолари бу қонун доирасида ўз зиммаларига олган мажбуриятларни бир хилда бажараётгани йўқ. Масалан, қонунда кўзланган шартлардан бири бундай савдонинг шаффоф бўлишидир, лекин 27 аъзо давлатдан еттитасигина қонун талаб қилганидай, бундай асбобларни экспорт қилаётгани ҳақида очиқ эълон қилган.”, дейди Amnesty International тадқиқотчиси.\nЭкспорт қилинаётган маҳсулотларга маҳбусларни деворга занжирлаб қўядиган кишанлар, бош бармоққа тақиладиган темир кишанлар, тиканли тўқмоқлар, 50 минг вольтлик электр токини юборувчи кишанлар каби асбоб-ускуналар киради.\nҲисоботни Omega Research Foundation ташкилоти билан тайёрлаган Amnesty International Европа комиссиясини 2006 йилда қабул қилинган қонундаги камчиликларни бартараф қилиш ва ЕИ аъзоларини қонунга амал қилишга чақирмоқда.\nOmega Foundation ташкилоти тадқиқотчиси Майкл Краули ЕИнинг сўзлардан амалиётга ўтиш фурсати келди, дейди.\n- ЕИ хавфсизлик ва полиция идоралари ишлатадиган асбоблар савдосини назорат қилувчи самарали воситаларни жорий қилмоғи ва бундай асбоблар қийноқлар учун қўлланмаслигини таъминлаши зарур, дейди Краули.\nAmnesty International га кўра, 2006 йилдан 2009 йилгача Чехия Республикаси қийноқларни қўллаши исботланган олти давлатга оёқ ва қўл кишанлари, электр токини юборувчи асбоблар ва кимёвий моддаларни пурковчи мосламаларни экспорт қилган.\nТашкилот вакили Льюс буларга Грузия, Молдова, Монголия, Покистон, Сенегал ва Камерун каби давлатлар киради, дейди.\nАйни пайтда, Германиянинг оёқ кишанлари ва кимёвий моддаларни пурковчи мосламаларни Хитой, Ҳиндистон ва Бирлашган Араб Амирликларига сотгани айтилмоқда.\n- Бу мамлакатларнинг барчасида бу каби асбоб-ускуналаранинг мунтазам равишда қийноқлар учун ишлатилаётганини аниқладик. Шунинг учун ЕИга аъзо давлатлар ўзлари экспорт қилаётган асбобларнинг қайси мақсадларда ишлатилаётганини қанчалик тўғри баҳолаётганини айтиш қийин, дейди Amnesty International тадқиқотчиси Майк Льюис.\nҲисоботда шунингдек, Испания ва Италияда маҳбусларга нисбатан ишлатиладиган 50 минг вольтлик токни юборувчи ускуналарни сотиш рекламаси эълон қилингани ҳам айтилади.\nАйни пайтда, Финляндия, Италия ва Бельгиянинг 2006 йилдаги қонун шартларига мувофиқ бу каби асбоблар экспорти ҳақидаги маълумотларни очиқлагани ҳам қайд этилади ҳисоботда.


Қозоғистонда бизнесни қўллаб -қувватлаш учун 2022 йилда камида 1 трлн тенге маблағ ажратилади\n7 Сентябрь 2021 11:39\nNUR-SULTAN. Kazinform - Қозоғистон Республикаси Миллий иқтисодиёт вазири Aсет Ерғалиев Қозоғистон Республикаси Президентининг 2021 йил 1 сентябрдаги Мурожаатномасини амалга ошириш режаларини маълум қилди, деб хабар беради Kazinform мухбири.\n«Биринчи йўналишда 27 та чора -тадбирлар назарда тутилган. Тадбиркорликни ривожлантириш учун «Оддий нарсалар иқтисодиёти» ва «Бизнес йўл харитаси» дастурларини амалга ошириш 2022 йилда давом этади. Умуман олганда, молиялаштириш ҳажми камида 1 триллион тенгени ташкил қилади «, - деди Aсет Ерғалиев Ҳукумат йиғилишида.\nУнга кўра, давлат молияси самарадорлигини ошириш мақсадида давлат молиясини бошқариш концепцияси ишлаб чиқилади. Концепция бюджет сиёсатини бошқариш, давлат қарзи, шунингдек, Миллий жамғарма маблағларини шакллантириш ва улардан фойдаланишни ўз ичига олади.\n«Асосий давлат идораси «ишлаб чиқарувчидан истеъмолчига «занжири бўйлаб нархларни ягона назорат қилиш учун белгиланади. «Шахсий ёрдамчи хўжаликлар тўғрисида» ги қонун ишлаб чиқилади. Қишлоқ хўжалигида субсидиялаш механизмларини узоқ муддатли асосда бирлаштириш режалаштирилган «,-дея хулоса қилди вазир.\nКалит сўзлар: Молия, ҚР Миллий иқтисодиёт вазирлиги,


15:56 / 14 февраль | abubakr | 1802\nСиз бирор мутахассис ва тажрибали қоридан қандай қилиб ёдлаган жойларингизни пухта қилиб олишни маслаҳатлашинг. Қориларда бу каби ҳолатлар борасида жуда кўп тажриба бўлади. Ҳар куни эрталаб 2 кечаси ётишдан олдин 2 соатдан бўлса ҳам такрор қилиб турсангиз ин шаа Аллоҳ натижа бўлади. Унутиб юборишдан сақланинг. Устозимиз раҳимаҳуллоҳнинг "Ҳадис ва Ҳаёт" китобларида қуйидагича келади:\nҚуръони Каримни ёд олгандан кейин бепарво бўлиб, унутиб қўйишнинг оқибати ёмон бўлиши уқдирилади.\n«Албатта, Қуръон соҳиби худди тушовланган туя соҳибига ўхшашдир. Агар ундан хабар олиб турса, уни тутиб қолади. Тек қўйса, кетиб қолади», дедилар».\nХудди шунга ўхшаб, Қуръони Каримни ёд олган одам ҳам уни тез-тез такрор қилиб туриши лозим, бўлмаса эсидан чиқиб қолиши турган гап.\nШарҳ: Бу ҳадиси шарифда Набий соллаллоҳу алайҳи васаллам Қуръони Каримни ёд олган одамга уни эсдан чиқариб қўймаслик учун такрорлаб туришни амр қилмоқдалар ва бу маънони қасам ичиб, таъдикламоқдалар. Ва ниҳоят, бу ҳақиқатни туя мисолида ўхшатма ила баён ҳам қилмоқдалар.\n«Сизлардан бирингизнинг «Фалон, фалон оятни унутдим», демоғи қандоқ ҳам ёмон. Лекин у унуттирилгандир. Қуръон ёдингизда туриши учун ҳаракат қилинг. Албатта, у одамларнинг кўксидан чиқишда қочоқ туядан ҳам ашаддийдир», дедилар».\nШарҳ: Демак, Қуръони Карим ёддан чиқиб қолмаслиги учун уни доимо такрорлаб турмоқ керак экан.\nАллоҳ таоло кўрсатмасин, мабодо баъзи оятлар ёддан чиқиб қолганда ҳам, «Фалон оятни унутдим», демаслик керак экан. Чунки унутиш тарк қилиш деганидир. Қуръони Каримни тарк қилиш асло мумкин эмас. Шунинг учун «Унуттирилдим», дейиш одобга тўғри келар экан.\n«Набий соллаллоҳу алайҳи васаллам кечаси бир кишининг қироат қилаётганини эшитдилар ва:\n«Аллоҳ унга раҳм қилсин! У менга унуттирилган фалон, фалон сурадаги фалон, фалон оятни эслатди», дедилар».\nШарҳ: Албатта, Набий соллаллоҳу алайҳи васалламнинг Қуръони Каримнинг бирор ҳарфини унуттирилишлари мумкин нарса эмас. Чунки Аллоҳ таоло бундай бўлиши мумкин эмаслигини қайта-қайта такрорлаган. Бу ерда сўз маълум бир оятларни маълум бир сурага қўшиб қироат қилиш ҳақида кетмоқда. Энг асосийси, бу ерда Аллоҳ таолонинг Ўзига маълум ҳикматга биноан, Набий соллаллоҳу алайҳи васаллам бундай ҳолатларда қандай гапириш кераклигини таълим учун ўргатмоқдалар.\nАллоҳ таоло ёдлаган Қуръони Каримимизнинг доимо эсимизда туришини насиб қилсин! Валлоҳу аълам!


«Бизни ўзбошимчаликдан ҳимоя қилинг» - “Дархон” маҳалласида истиқомат қилувчи фуқароларнинг президентга мурожаати - Anhor\nAnhor Все посты «Бизни ўзбошимчаликдан ҳимоя қилинг» – “Дархон” маҳалласида истиқомат қилувчи фуқароларнинг президентга мурожаати\n«Бизни ўзбошимчаликдан ҳимоя қилинг» – “Дархон” маҳалласида истиқомат қилувчи фуқароларнинг президентга мурожаати\nAnhor.uz таҳририяти Зангиота туманидаги “Дархон” маҳалласида истиқомат қилувчи фуқаролардан Ўзбекистон президентига мурожаат қилинган хатни олди. Бу ерлик аҳоли қўриқланадиган зонада дарахтлар кесилаётгани, ушбу зона атрофида тўсиқ-деворлар пайдо бўлаётгани ҳамда гаражлар бузилиши режалаштирилаётганидан хавотирда. Қуйида фуқароларнинг мурожаатини қисқартирилган шаклда келтирамиз.\nСизга Тошкент вилоятининг Зангиота туманидаги “Дархон” маҳалласининг аҳолиси катта илтимос билан мурожаат қилмоқда. Маҳалладаги 4 қаватли уйларда 1500 кишидан иборат 176 та оила 60 йилдан ортиқ яшаб келмоқда. Уларнинг яшаш жойи қонун томонидан қўриқланадиган ҳудудга киради, бу ерда дарахтлар кесилиши ва қурилиш тақиқланган.\nАҳоли кўп миллатли ва жуда аҳил. Маҳалла ҳудудида Декоратив боғдорчилик маркази ва Республика ўрмон хўжалиги илмий-ишлаб чиқариш маркази (собиқ Ўрта Осиё Ўрмон хўжалиги ИТИ, кейин Ўзбекистон Ўрмон хўжалиги ИТИ) жойлашган. Ушбу муассасалар раҳбарияти ҳар доим ўз илмий ходимлари ва меҳнат фахрийларига ғамхўрлик қилиб келган. Кўпчилигимиз ушбу институтда 50 йилдан ортиқ меҳнат қилганмиз, ҳукумат мукофотлари билан мукофотланганмиз.\n70-йилларда, кейин эса 1986 йилда СССР давлат ўрмон қўмитасининг рухсати билан маҳаллий кенгаш ва Ўрта Осиё Ўрмон хўжалиги ИТИнинг қўшма қарорига асосан собиқ чиқиндилар ташланадиган жой гаражлар қурилишига ажратилди. Мустақилликка эришилганидан сўнг, 2012 йил 17 июлда Декоратив боғдорчилик ва ўрмон хўжалиги илмийишлаб чиқариш маркази, Марказ маъмурияти ва “Деҳқон Қўрғони” автоишқибозлар жамияти қўшма қарор билан гаражлар остидаги майдонни бепул фойдаланишга ажратди, чунки ушбу участкалардан фойдаланишда қонунбузарликлар аниқланмади.\nБиз қишлоқ жойда яшаймиз, бизда кўп қаватли автотураргоҳлар қуриш имконияти йўқ, чунки бу алоҳида қўриқланадиган ҳудуд, ундаги ўрмон ўсимликлари ноёб турлар тоифасига киради.\n2016 йилда Тошпўлатов исмли тадбиркорТошкентнинг “яшил ўпкаси” ҳисобланган алоҳида қўриқланадиган зонада омборхоналар қуриш учун 0.5 га ер ажратишни сўраб мурожаат қилди. Марказ илмий ходимлари ЎзР Ўрмон хўжалиги бош бошқармасига мурожаат қилди, жавоб бошқарма бошлиғи Эргашевдан келди (25.03.2016 йил №06/10-306). Унда дендропарк ҳудудида ҳар қандай қурилиш тақиқлангани айтилганди. Худди шундай жавоблар барча манфаатдор ташкилотлар ҳам келди. Тошпўлатовнинг илтимоси рад этилди.\nМаҳаллий аҳолининг сўзларига кўра, кеча ўрнатилган тўсиқ-девор. Фотосурат маҳаллий аҳоли томонидан тақдим этилган.\nБироқ Тошпўлатов туман ҳокимияти органларига мурожаат қилади ва яна катта йиғилиш ўтказилади. Тошпўлатовга қурилиш тақиқлангани яна тушунтирилади, бироқ у яна туман органларига мурожаат қилади. Бу вазият бизни ишдан чалғитмоқда, аҳолини асабийлаштирмоқда.\nБиз кекса одамлармиз, кўпчилигимизнинг ёшимиз 70 дан ошган – бизга раҳм қилинглар! Биз Ватанимиз учун жуда кўп меҳнат қилдик. Гаражларимизни бузманглар – бу участкалар бизга хизматимиз эътирофи сифатида, мукофот сифатида ажратилган.\nБиз вазиятдан келиб чиқиб, бу ерда алоҳида раҳбарларнинг шахсий манфаатдорлиги белгилари бор деб ўйлаймиз.\nМуҳтарам, Шавкат Миромонович! Биз одамлар ҳақида қанчалик ғамхўрлик қилаётганингизни кўриб турибмиз, шу боис ҳам ҳалқ сизни яхши кўради ва сизга ишонади. Бизни ўзбошимчаликдан ҳимоя қилинг.\nУлар гаражларимизни бузиб ташлашига йўл қўйманг, чунки бу соғлиғимизга тузалмас зарар етказади ва ҳукуматнинг оддий меҳнаткашлар ҳақида ғамхўрлик қилишлари ҳақидаги ишончимизга путур етказади.


QALAMPIR.UZ мухбири нега судга киритилмади? Олий суд текширув бошлади | Qalampir.uz\nQALAMPIR.UZ мухбири нега судга киритилмади? Олий суд текширув бошлади\nЖамият\t23 Январь 20:20 3725\nОлий суд Матбуот хизматига кўра, QALAMPIR.UZ мухбирининг жиноят ишлари бўйича Тошкент вилоят судига киритилмагани юзасидан ўрганиш ишлари олиб борилмоқда. Ўрганишлар натижасидан сўнг, бу ҳақда расмийлар томонидан батафсил маълумот берилади.\nЖорий йилнинг 22 январь куни QALAMPIR.UZ мухбири Зафарбек Солижонов жиноят ишлари бўйича Тошкент вилоят судида Бекобод металлургия комбинати доирасида кўрилаётган жиноят иши бўйича очиқ суд мажлисига киритилмаганди.\nСуд ёрдамчилари ва ички ишлар формасидаги Миллий гвардия ходимлари мухбирнинг кўрилаётган очиқ суд мажлисига киришига тўсқинлик қилганди. Сабаб сифатида раислик қилувчи судьянинг розилиги талаб қилишини кўрсатганди. Бўлаётган баҳсни раислик қилувчи Хайриддин Шермуҳамедов бир неча қадам нарида кузатиб турган ва бунга ҳеч қандай муносабат билдирмаган. У ишда иштирок этувчилар суд залига кириши билан суд мажлисини бошлаб юборган. Кейинроқ жараён бошлангани ва мухбир кечикканини важ қилиб, суд залига уни киргизмаганди.\nЭслатиб ўтамиз, бугун, 23 январь куни мазкур ҳолат бўйича Президент Администрацияси ҳузуридаги Ахборот ва оммавий коммуникациялар агентлиги томонидан Олий судга мурожаат қилинган эди.\n21 Сентябрь 14:55 56632\n22 Сентябрь 13:46 55700\n22 Сентябрь 12:10 55307\n20 Сентябрь 11:07 18971\n22 Сентябрь 09:22 18808


Амал туфайли жаннатга ёки дўзахга кирмай қолиш\nМанзилингиз:Муслимаат»Бош саҳифа»Сара мақолалар»Амал туфайли жаннатга ёки дўзахга кирмай қолиш\nBy Muslimaat.uz on\t Avgust 4, 2015 Сара мақолалар\nЖаннатга кирмай қолиш\nҚуръони Карим оятлари ва ҳадиси шарифларга чуқур назар соладиган бўлсак, банданинг жаннатга киришдан маҳрум бўлиши ҳам унинг қилган баъзи амаллари туфайли бўлади. Аллоҳ таоло шуни ирода қилган.\nМўмин банда ўзи қилган баъзи гуноҳлар туфайли маълум муддат жаннатга киритилмаслиги маълум. У мазкур гуноҳнинг жазосини ўтагунича жаннатга киришдан маҳрум қилинади.\nҚуръони Карим ва ҳадиси шарифда баъзи катта гуноҳларни қилиш жаннатга киришни ман қилиши ҳақида хабарлар бор.\n«Ким бир мўминни қасддан ўлдирса, унинг жазоси жаҳаннамдир. Унда абадий қолур. Унга Аллоҳнинг ғазаби ва лаънати ёғилур. Ва Аллоҳ унга улкан азобни тайёрлагандир», деган (93-оят).\nАлбатта, етимларнинг молини зулм ила еганлар, қоринларида оловни еган бўлурлар. Ва, шубҳасиз, дўзахга кирурлар», деган (10-оят).\nЖубайр ибн Мутъам розияллоҳу анҳудан ривоят:\n«Қариндошлик алоқасини узувчи жаннатга кирмайди», – дедилар».\nИмом Бухорий, Муслим, Абу Довуд ва Термизийлар ривоят қилган.\n«Қўшниси ёмонлигидан омонда бўлмаган одам жаннатга кирмайди»,–дейилган.\nҲаммам розияллоҳу анҳудан ривоят қилинади:\n«Ҳузайфа билан бирга эдик. Бас, унга:\n«Бир киши гапни Усмон розияллоҳу анҳуга олиб бориб туради», – дейилди.\nШунда Ҳузайфа унга:\n«Расулуллоҳ соллаллоҳу алайҳи васалламнинг «Чақимчи жаннатга кирмайди», деганларини эшитганман», – деди».\nДемак, баъзи бир амаллар ўз эгасининг жаннатга киришига монеъ бўлиши мумкин экан. Албатта, мўмин банда диндан чиқмаса ва шариатнинг фарзу вожибларини, ҳалол ва ҳаромни инкор қилмаган бўлса, қилган гуноҳига яраша жазосини олгандан кейингина жаннатга киритилади.\nДўзахга кирмай қолиш.\nБаъзи мўмин бандалардан дўзахга мубтало қиладиган амаллар содир бўлса-ю, у кейин бошқа керакли амалларни қилса, дўзахга кирмай қолиши мумкин. Маълум гуноҳларни қилган одамнинг дўзахга кирмай қолишига сабаб бўладиган амалларни уламоларимиз учга бўлганлар.\nАллоҳ таоло «Зумар» сурасида:\n«Сен (Менинг тарафимдан): «Эй, ўз жонларига исроф (жабр) қилган бандаларим, Аллоҳнинг раҳматидан ноумид бўлманг! Албатта, Аллоҳ барча гуноҳларни мағфират этар. Албатта, Унинг Ўзи ўта мағфиратли ва ўта раҳимли Зотдир. Сизга азоб келишидан олдин Роббингизга қайтинг ва Унга таслим бўлинг. Сўнгра сизга ёрдам берилмас», деб айт», деган (53-54-оятлар).\nАллоҳ таоло «Марям» сурасида:\n«Бас, уларнинг ортидан бир ўринбосарлар қолдики, улар намозни зое қилиб, шаҳватларга эргашдилар. Бас, тезда улар ёмонликка йўлиқдилар. Магар ким тавба қилса ва иймон келтириб, амали солиҳ қилса, бас, ана ўшалар жаннатга кирурлар ва ҳеч зулм қилинмаслар», деган (59-60-оятлар).\nАллоҳ таоло «Фурқон» сурасида:\n«Ким ана шуни қилса, уқубатга дучор бўлур. Қиёмат куни унинг азоби бир неча баробар кўпайтирилур ва у(азоб)да хор бўлиб абадий қолур. Магар ким тавба қилса, иймон келтириб, солиҳ амал қилса, бас, Аллоҳ ана ўшаларнинг ёмонликларини яхшиликларга алмаштирур. Аллоҳ мағфиратли ва раҳимли бўлган Зотдир», деган (68-70-оятлар).\nМаълум гуноҳларни қилган мўмин одамнинг дўзахга кирмай қолишига сабаб бўладиган амаллар тоифасига ҳасанот – яхши амаллар ҳам киради.\nАллоҳ таоло «Ҳуд» сурасида:\n«Албатта, яхшиликлар ёмонликларни кетказади», деган (114-оят).\nМўмин киши томонидан қилинган ҳар бир яхши иш ёмонликларни кетказади ва ўз эгасининг дўзахга киришдан сақланишига сабаб бўлиши мумкин.\n«Қаерда бўлсанг ҳам, Аллоҳга тақво қил. Ёмонликка яхшиликни эргаштир. Бу уни ўчиради. Одамларга ҳусни хулқ ила муомала қил», дедилар».\nМаълум гуноҳларни қилган мўмин одамнинг дўзахга кирмай қолишига унга бу дунёда етган мусибатлар ҳам сабаб бўлади.\n«Мусулмонга қай бир мусибат: ҳорғинликми, беморликми, ташвишми, маҳзунликми, озорми, ғам-ғуссами, ҳаттоки, тикан киришми – етадиган бўлса, албатта, Аллоҳ улар ила унинг хатоларини каффорат қилур», дедилар».\n«Қай бир мусулмонга бирор мусибат етса, бирор тикан кирса ҳам, албатта, Аллоҳ унинг сабабидан ўша банданинг ёмонликларини худди дарахт ўз баргларини тўкканидек тўкадир», дедилар».\njannat va do´zax


ЕЧЛ. «Ливерпуль» ва «Бавария». Жавоб ўйинидан олдин кимда имкон кўпроқ?\nMr.NoBoDy 20.02.2019 21:45\nКеча «Энфилд»да бўлиб ўтган учрашув кўплаб мухлисларда икки хил таассурот уйғотди. Кечаги учрашув ва унинг жавоб ўйини олдидан кимда имкон кўпроқ эканини чамалаб кўрамиз.\nЎйин «Ливерпуль»нинг катта устунлигида ўтган бўлса-да, статистика бошқачароқ гапирмоқда. 90 дақиқа мобайнида икки жамоа дарвоза сари атиги 2 бор аниқ зарба йўллашди. Энг қизиғи шундаки, «Ливерпуль» сафида энг кўп зарбани марказий ҳимоячи Матип йўллади. Унинг 4 бор йўллаган зарбаларидан бирортаси аниқ чиқмади.\nЛевандовскининг кечаги учрашувда кўрсатган ўйини сўзимизга исбот бўла олади. У ҳужумга ўтганида иложи борича тўпни ушлаб туришга уринди. Деярли бир маротаба ҳам ўткир пас бермади.\nКлубнинг сўнгги ўйинларига назар ташласангиз, ҳимоядаги муаммолар яққол кўриниб қолади. Ковач жавоб баҳси олдидан ўз жамоасига гол уришни эмас, ўтказиб юбормасликни асосий вазифа қилиб қўйгани шундоқ кўриниб турди. Сабаби, нурсиз дуранг «Альянц Арена»да бўлиб ўтадиган баҳс олдидан улар учун идеал ҳисоб эди. Шу сабаб «Бавария» ўйин темпини кўтармади, иложи борича кичик эпизотлар орқали матчни «ўлдириш»га уринди ва бунинг уддасидан чиқди ҳам. Ҳатто, Хамес ҳужумга умуман ўтмади. Асосан, марказдаги тўп учун курашларда иштирок этиш билан чекланди. Улар учун бу учрашув кўнгилдагидек ўтди десак, адашмаган бўламиз.\nКлубнинг асосий 3 марказий ҳимоячилари жароҳатлангани сабаб ушбу учрашувда Фабиньо марказий ҳимояда ўйнашга мажбур бўлди. Айнан шу сабаб қанот ҳимоясидаги Робертсон сўнгги 12 учрашувдаги энг кам ҳужумкор ҳаракатлар кўрсатган ўйинини ўтказди. Клопп бу учрашув олдидан «Фирминонинг формада эмас эканлиги ва Виржилнинг йўқлиги жамоа ўйинига таъсир ўтказмай қолмайди»,- деб тан олган эди. Амалда ҳам шундай бўлди. Қанот ҳимоячилари Матип ва Фабиньога ёрдам бериш учун ҳужумларга деярли қўшилишмади.\nЖамоанинг асосий қуроли саналадиган қарши ҳужумлар кеча амалга ошмади. Сабаби, Робертсон ва Арнолд ҳимоядан деярли чиқмади. Ҳужумдаги учлик эса бир нималар қилишга уринишди. Майдон марказида тўпни олиб қўйган ярим ҳимоячи тўпни олдинга бир ўзи олиб бориб, ҳужумдаги учликка етказиб бердию, ўзи иложи борича ўз позициясига яқинроқ ўйнади. Кеча «Ливерпуль» ўйин давомида 3 ё 4 бор позицион ҳужум уюштирди, аммо бу ҳужумлар шу қадар эхтиёткор эдики, хатто хавфли вазият билан ҳам тугамади. Клопп Фирминони захирага олиб ҳужумдаги урғуни иккинчи қаватга кўчирди. Ориги эса топ савиядаги ҳужумчилар сингари яримта имкониятдан фойдалана олмаслигини кеча шундоқ кўрсатиб қўйди.\nНико Ковач ва Клопп илк учрашувдаги ҳисобдан тўлиқ қониққан бўлса, ажаб эмас. Ковач жавоб учрашуви Мюнхенда бўлишини ҳисобга олиб бор имкониятларини уйда кўрсатишга уриниб кўрса, Клопп жавоб учрашувини тўлиқ таркибда ўтказади. «Бавария» ўз уйида жуда хавфли бўлсада «Альянц Арена»да ҳужумга ўтишга мажбур бўлади. Бу эса Клопп шогирдлари учун қарши ҳужумда ўйнаш имконини беради. 1:1 ёки бошқа ҳисобдаги дуранг «Ливерпуль»ни кейинги босқичга олиб чиқишини ҳисобга олсак, "Бавария" ўта эҳтиёткор ўйнашига тўғри келади. Меҳмонда урилган голнинг қадри баландроқ эканлиги сабаб «Бавария» концентрацияни бир лаҳзага ҳам йўқотмаслиги шарт! Бу эса «Ливерпуль»дан ортиқча босимни олиб ташлайди. Агар «қизиллар» эркин ўйнашса, ҳеч қайси жамоага осон бўлмаслиги аниқ!\n«Бавария» ўз стадионидаги ғалабага ишонаётган бўлса, «Ливерпуль» тўлиқ таркиб билан кўрсатадиган даҳшатли ўйинларига ишониб илк учрашувдан тўлиқ воз кечди. Бу жуфтилик ўртасидаги иккинчи учрашув ақлбовар қилмас даражада шиддатли ўтиши аниқ. «Энфилд»даги ўйин тўфон олдидан сокинланиб турган уммонни эслатган бўлса, жавоб ўйини голларга бой, юқори темпда ўтиши аниқ. Икки клуб ҳам жавоб ўйини олдидан ўз «кўзир»ларидан фойдаланмаганини ҳисобга олсак, бизни «Альянц Арена»да 90 дақиқа 100% курашларга бой, чиройли матч кутмоқда!\n24.11.2021 00:51 444 47


“Коронаинқироз”: дунё футболи таназзулдами? / CHAMPIONAT.asia\n20:32“Ротор” ва Россиянинг бир қатор клублари Беларусь чемпионати тўпурарларидан бирига қизиқмоқда 0 20:30Карикатура: АПЛ мураббийлари чемпионат бошланишига тайёрланишмоқда 0 20:22Тарихда бугун: Ўзбекистон МТЖ Купер бошчилигида Туркия билан ўртоқлик ўйини ўтказган 1 20:02Суперлига 4-тур ўйинлари бошланиш вақтлари 3 20:00Ўзбекона услубдаги "Ман Сити", тарихни ёдга олган "Ливерпуль"... АПЛнинг асосий клублари либосларидаги ўзгаришлар 2 20:00Россия терма жамоасининг Европа чемпионатлари тарихидаги энг яхши голи аниқланди 0 19:40Расман: РПЛ қолган саккиз турнинг тақвимини эълон қилди 1 19:20Гвардиоланинг укаси Пепнинг асосий орзуси ҳақида гапирди 0 18:47"Арсенал" Жорж Флойднинг ўлими ҳақида: "Биз расизмга қаршимиз" 2 18:24Тер Штеген: "Мен ёзда "Барселона"дан кетмайман" 1 18:00Olamsport: Қодировнинг 1 миллионлик таклифи, Сен-Пьер UFCдаги энг зўр спортчиларни айтди 0 18:00Альба: "Неймар - ноёб ўйинчи, аммо у ўз танловини амалга оширган" 0 17:37Модрич А Серия клубига ўтишни хоҳламади 1 17:20“Металлург” – “Локомотив” ўйини Тошкентда бўлиб ўтади 0 17:00Клопп: "Биз ҳали чемпион эмасмиз" 2\n“Коронаинқироз”: дунё футболи таназзулдами?\nТеглар : ФутболКоронавирусЖасур Саломов\nБутун дунёни қамраб олган коронавирус пандемияси жаҳон иқтисодиёти баробарида спорт оламига ҳам сезиларли таъсир ўтказмоқда.\nШу қаторда жаҳон футболи инқирозли даврга кириб бормоқда. Март ойи бошларида узоғи билан бир ойга мўлжалланган фавқулодда режаларни тузиб чиққан футбол ташкилотлари эндиликда камида бир йиллик молиявий эҳтиёт чораларини ишлаб чиқишмоқда ва, энг асосийси,ушбу режалар оптимистик прогнозлар асосида қурилмаяпди. Бугунга келиб деярли ҳамма давлатларда футбол мусобақалари тўхтаган, Евро-2020, Америка Кубоги-2020 кейинги йилга кўчирилди.\nСир эмаски, биринчи навбатда европа футболи асосий зарбани қабул қилди. Кўплаб агентликлар еврочемпионатларнинг ўтган давр мобайнида бой берилган даромадларини ва зарарларини ҳисоблаб чиқишмоқда. Дастлабки ҳисоб-китобларга кўра, ТОП-5 чемпионатлар ҳар ой ўрта ҳисобда 250 млн. евро зарар кўришмоқда ва бу рақам мавсум якунланмаган тақдирда камида 4 млрд. долларни ташкил қилиши тахмин қилинган. Бу сумманинг асосий қисми Англия премьер-лигасига тўғри келиши мумкин – 1,5 млрд.евро., энг ками Ла Лигага – 400 млн.евро. Табиийки, тижорат шартномалари кўп бўлган клубларнинг йўқотишлари ҳам кўпроқ бўлади.Телевизион ва реклама ҳуқуқлардан келиб тушадиган даромадлар (бу даромадларнинг асосий параграфи ҳисобланади) буткул тўхтаган. Телеканалларнинг кўраётган зарари ҳам кам эмас – биргина SkySports 1 млрд. евро йўқотмоқда. Иккинчи даромад манбаи бўлган чипталар ва атрибутикалар сотуви, ўйин куни турли коммерцион тушумлар энди йўқ. Италиянинг “Calcio e Finanza” агентлигининг хабарига кўра биргина “Ювентус” мухлислардан бир ойда 12 млн.евро топарди ва умуман, А Серия клублари қолган турларда мухлислардан келиши мумкин бўлган (фақат чипта сотуви) 28 млн.евродан айрилмоқда.\nЕтакчи клублар инқирозни олдини олиш учун бирламчи чора сифатида футболчилар ва клуб тизимида хизмат қилаётган ходимлар (стюардлар, қўриқлаш ҳамда сервис хизмати ва бошқа) маошларини 10-70 фоизгача қисқартиришни бошлашди.Одатда, бу жараён икки томоннинг розилиги билан амалга ошади, аммо вазият шуни тақозо этмоқдаки, клублар бир томонлама иш кўришни бошлашмоқда. Яқинда содир бўлган энг ғалати ҳолат Швейцариянинг “Сьон” клубига тегишли Сейду Думбия билан содир бўлди. Клуб аввал унинг маошини камайтиришга уринган, аммо рад жавобини олгач, ярим соатдан кейин WhatsApp орқали шартнома у билан бекор бўлганини эълон қилган. Англияда ҳам ишлар шунга қараб кетмоқда. Футболчилар ҳуқуқларини ҳимоя қиладиган ташкилотлар (профсоюзлар) кўпроқ клублар томон ён босмоқдалар. Буни Чемпионшип ва Биринчи лигада кўриш мумкин.\nКлублар, миллий чемпионатлар қатори футбол ташкилотлари ҳам талофат кўрмоқда. Биргина УЕФА Евро-2020 кейинги йилга қолдирилгани туфайли салкам 2 млрд. евродан куруқ қолди. Солиштириш учун келтирамиз: олдинги Европа чемпионатидан УЕФА 1.93 млрд.евро ишлаган, шундан 850 млн. соф фойдадир. Бундан келиб чиқадики, УЕФА президенти Александр Чефериннинг “коронаинқироз” оқибатларини юмшатиш учун Европа миллий чемпионатларига моддий кўмак кўрсатиш ғояси амалга ошмайдиганга ўхшайди. Худди шу ҳолат ОФКда ҳам кузатилмоқда. ОЧЛ ва ОФК кубоги ўйинлари тўхтаган ва, табиийки, ҳомийлик пул ўтказмалари музлатилган. Муаммонинг глобал аҳамиятга эга эканлиги эндиликда ФИФАнинг кескин ва кенг қамровли чора-тадбирлар режасини ишлаб чиқишни тақозо этади.Биринчи навбатда, бундай ҳолатда қўлланиши мумкин бўлган чора бу ФИФАнинг клублар ва ассоцияциялар/федерацияларга молиявий кўмак иқтисодий фондини ташкил қилишдир. Футбол атрофидаги бошқа бирон бир ташкилот вазиятни енгиллаштиришга қодир эмас – телеканаллар, спорт кийимлари/анжомларига ихтисослашган брендлар ҳам миллардлаб зарар кўришмоқда.\nНима бўлганда яқин 4-5 йилда футбол аввалги ҳолатига келмайди. Барча ресурслар, биринчи навбатда тикланишга қаратилади. Трансфер бозори ҳам анча камбағаллашиб қолиши ҳам тайин. Дейлик Лаутаронинг “Барса”га, Санчонинг МЮга ёки Мбаппенинг “Реалга” ўтиши фақатгина миш-миш даражасида қолаверади. Бундан ҳам ёмони дунё футболи ривожланишдан маълум муддат тўхтайди. Чунки, футбол бу фақатгина трансфер ва ойликлар эмас. Стадионлар, машғулот базалари, академияларқурилиши камаяди ёки бутунлай тўхтайди, зеро молиявий барқарорсизлик ҳар қандай бизнесни иложсиз қилиб қўяди.\nХулоса ўрнида таъкидлаш жоизки, дунё футболи бошқа соҳалар каби бирлашадиган давр остонасида турибди. Балки шу баҳонада ақл бовар қилмас даражага келиб қолган трансфер қийматлари, агентларга тўланадиган тўловлар нисбатан мўтадил ҳолатга келар, бу эса ФИФА интилаётган ҳақиқий молиявий фейр-плейга асос солар. Нима бўлганда ҳам, бир нарса аниқ – биз яқин келажакда “перезагрузка”дан кейинги футбол гувоҳи бўламиз, унгача сабр қилишиз керак.\nИнсон саломатлиги ҳар қандай ўйиндан азиз. Уйда қолинг!\n07 апр 22:44:37\nНаконец-то в футболе останутся патриоты.\n07 апр 10:11:49\nDenak o'zbek klublari bankrot bo'lmas ekanda ))


Қандай дорилар аллергия қўзғаши мумкин? — Республика Илмий Ихтисослаштирилган Аллергология Маркази\nҚандай дорилар аллергия қўзғаши мумкин?\nБугун дорихоналардан бир турдаги препаратнинг ҳатто ўнлаб номдаги муқобилларини топишингиз мумкин. Бу, албатта, қувонарли ҳолат. Аммо фармацевтика бозорининг ривожланиши дори аллергияси билан боғлиқ хасталиклар авж олишига туртки бўлаётгани ҳам сир эмас.\nМасалан, ўтган асрнинг 40-йилларига қадар дори-дармонлар билан даволаш асоратлари дунё бўйича бор-йўғи 0,5-1,5 фоиз беморларда кузатилган бўлса, ҳозирга келиб бу кўрсаткич 15-30 фоизга етган.\n— Аллергия қўзғатувчи препаратлар рейтингида антибиотиклар етакчилик қилади, — дейди Республика илмий ихтисослаштирилган аллергология маркази директори, тиббиёт фанлари доктори, профессор Илмира Разикова. — β-лактамлар гуруҳига мансуб пенициллин, амоксициллин, цефазолин, цефотаксим каби антибактериал воситалар ҳамда сульфаниламидлар таркибига кирувчи сульфадиазин, сульфадоксин сингари препаратлар шулар жумласидан.\nИккинчи ўринда стероид бўлмаган яллиғланишга қарши дориларни келтириш мумкин. Деярли барча оғриқ қолдирувчи ва антипиретик воситалар шу гуруҳга киради.\nҚолаверса, маҳаллий анестетиклар — новокаин, лидокаин ва бошқалар кўпинча аллергияни келтириб чиқаради. Таркибида йод моддаси мавжуд дорилар ҳам кенг тарқалган аллергенлар ҳисобланади.\nШифокорнинг таъкидлашича, дори аллергияси одатда тўсатдан бошланади ва инсон ҳаёти ҳамда саломатлигига жиддий хавф туғдириши мумкин. Анафилактик шок, токсикоаллергия, Лайелла ва Стивенс-Джонсон синдромини бунга мисол қилиб келтириш мумкин.\nКўпинча дори аллергияси аломатлари тошмалар, эшакеми, ангионевротик шиш билан намоён бўлади. Бир турдаги препаратнинг такрорий қабул қилиниши дерматитга ҳам сабаб бўлиши мумкин. Шу билан бирга, айрим ҳолларда тана ҳарорати кўтарилиши кузатилади.\nДориларга аллергия уларни такрорий қабул қилиш туфайли ривожланади. Масалан, бир вақтнинг ўзида микробларга қарши бир неча препаратларни ичиш хасталикни кучайтириб юбориши эҳтимоли мавжуд.\nШу ўринда аллергия нафақат дорилар, балки уларга қўшиладиган турли бўёқ ва ароматизаторларга нисбатан ҳам пайдо бўлишини унутмаслик лозим.\nДориларга аллергия нафас йўллари касалликларини ҳам келтириб чиқариши мумкин. Ҳатто у қон таркибида лейкоцитлар сони камайиши, камқонликка сабаб бўлиши хавфи мавжуд. Баъзида буйрак, юрак, қон томирлари ва талоқ шикастланиши ҳам дори аллергияси оқибатида содир бўлади. Шундай экан, дориларни, албатта, шифокор тавсияси билан истеъмол қилиш зарур.\nПредыдущий: Предыдущая запись: Аллергология маркази шифокорлари Наманган вилоятида!\nСледующий: Следующая запись: Allergik reaksiyalarda qondagi Triptaza miqdorini aniqlashning ahamiyati


PressReader - Biznes Daily Birzha (Exchange): 2018-08-16 - Қонунни БУЗИШ Барчага ЗАРАР\nҚонунни БУЗИШ Барчага ЗАРАР\nBiznes Daily Birzha (Exchange) - 2018-08-16 - ЖАМИЯТ - Замира тожиева.\nСавдо-саноат палатаси зиммасидаги кенг қамровли вазифалардан бири нафақат давлат органлари ёки мансабдор шахслар, балки тадбиркорлар томонидан йўл қўйилаётган камчиликлар, айниқса, жиноятларни танқидий муҳокама қилишдан иборат.\nБу борадаги ишларни тизимли равишда йўлга қўйиш мақсадида палатанинг жорий йилги фаолият режасидан мазкур йўналишда тегишли давлат идоралари билан ҳамкорликда ўрганишларни ўтказиш, натижаларини палата ҳузуридаги экспертлар кенгашида кўриб чиқиш ва чораларни белгилаш масаласи алоҳида ўрин олган.\nУшбу режага мувофиқ, палатанинг ҳуқуқий масалалар бўйича экспертлар кенгаши йиғилишида мазкур вазифанинг ижроси илк бор кўриб чиқилди. Унда тадбиркорлик субъектлари томонидан солиқ ва божхона соҳаларида содир этилган қонунбузарликлар, уларни келтириб чиқараётган сабаблар ва шартшароитлар, ушбу ҳолатларни бартараф этиш ва профилактикасини олиб бориш усуллари кўриб чиқилди. Тадбирда бир қатор вазирлик ва идоралар масъуллари, тадбиркорлик субъектлари раҳбарлари қатнашдилар.\nҚайд этилганидек, ҳар қандай бизнес ҳалол ва шаффоф бўлиши лозим. Бунинг учун давлат органлари билан тадбиркорлик субъектлари ҳамда бир тадбиркор билан иккинчиси ўртасидаги муносабатлар фақатгина қонунга асосланган бўлиши, коррупция кўринишларига йўл қўйилмаслиги лозим. Зеро, мавжуд қонунчилик айни шу мақсадга йўналтирилган. яъни давлат идораларининг ҳам, тадбиркорларнинг ҳам ҳуқуқ ва бурчлари билан бирга мажбурияти ва жавобгарлиги аниқ белгилаб қўйилган.\nШундай бўлишига қарамасдан, айрим тадбиркорлар яратилган кенг имконият ва шароитлардан унумли фойдаланмасдан, қинғир йўлни тутиш, қонун қоидаларини четлаб ўтиш ҳаракатларини содир этмоқда.\nПалата томонидан ҳуқуқни муҳофаза қилувчи ва назорат органлари билан яқин ҳамкорлик асосида тадбиркорлик соҳасидаги ҳуқуқбузарликлар тўғрисидаги маълумотлар ўрганилиб, уларнинг сабаблари, унга имкон берган шароитлар таҳлил этилмоқда. Умумлаштирилган ахборотлар палатанинг веб-сайтига жойлаштириляпти, шунингдек, бу ҳақда тадбиркорлар иштирокида ўтказилаётган учрашув, семинар ва бошқа тадбирларда гапирилиб, оммавий ахборот воситалари орқали кенг оммага етказилмоқда. Мақсад ҳар қандай ноқонуний фаолият учун жазо борлиги, қонун ҳамма учун баробарлиги ҳақида уларнинг хабардорлигини ошириш, ҳуқуқбузарликларнинг эрта олдини олишдан иборат.\nБош прокуратура, Мажбурий ижро бюроси, Давлат божхона қўмитаси, Давлат солиқ қўмитасидан олинган маълумотларга кўра, жорий йилнинг ўтган олти ойи давомида тадбиркорларга нисбатан жами 380 та жиноят иши қўзғатилган. яъни тадбиркорлар томонидан ўзлаштириш ёки растрата йўли билан талон-тарож қилиш, фирибгарлик, солиқ ва бошқа мажбурий тўловларни тўлашдан бўйин товлаш, савдо ёки хизмат кўрсатиш қоидаларини бузиш, ҳужжатлар, штамплар, муҳрлар, бланкаларни қалбакилаштириш каби жиноий ҳолатлар содир этилган. Масалан, “Гарант риэлтор групп” МЧЖ раҳбари жамият учун олинган кредит маблағини ўзлаштириб юборган.\nДавлат солиқ хизмати органлари томонидан амалга оширилган солиқ назорати тадбирлари натижасига кўра, жорий йилнинг биринчи ярмида 21 минг 770 дан зиёд ҳуқуқбузарлик аниқланган. Уларнинг асосий қисми Тошкент шаҳри, самарқанд, Фарғона, Тошкент, Наманган вилоятлари ва Қорақалпоғистон Республикаси ҳиссасига тўғри келади. Бунда савдо ва хизмат кўрсатиш қоидалари, солиқ солинадиган объектлар ҳисобини олиб бориш ва касса операцияларини юритиш тартиблари ҳамда тўлов интизоми бузилган. Қоидабузарликларга, энг аввало, ҳуқуқий саводхонликнинг пастлиги, айниқса, солиқ қонунчилигини яхши билмаслик сабаб бўлган.\nДавлат божхона қўмитасидан тақдим этилган маълумотга қараганда, жорий йилнинг олти ойи давомида тадбиркорлик субъектлари томонидан 760 тадан зиёд қонунбузилиш ҳолати содир этилган. яъни улар божхона чегараси орқали товарларни ноқонуний олиб ўтишган, товарлар ва транспорт воситаларини декларациялаш тартибини бузишган, божхона тўловларини камайтириш, қайтариб олиш, тўлаш тартибларига риоя этишмаган. Масалан, Наманган вилоятидаги “Водий текстиль саноат” МЧЖ раҳбари томонидан ишлаб чиқариш учун зарур бўлган трикотаж маҳсулотлари тегишли имтиёз билан олиб кирилган, аммо у режалаштирилган мақсадга йўналтирилмасдан, бозорда сотиб юборилган.\nМазкур ҳолатларнинг сабабларидан келиб чиқиб, тадбиркорларнинг нафақат бу соҳадаги ҳуқуқий саводхонлигини ошириш, балки божхона назоратини кучайтириш, бунда замонавий техника ва инновацион технологиялардан кенг фойдаланиш зарурлиги таъкидланди.\nКун тартибидаги масала танқидий руҳда муҳокама қилинар экан, соҳадаги ҳар қандай қонунбузилишга қарши кескин чоралар кўрилиши баробарида, биринчи бор, билиб-билмай хатоликка йўл қўйган тадбиркорлар кечирилаётгани эътироф этилди. Масалан, тўғри хулоса чиқариб, ҳуқуқбузарлик оқибатларини бартараф этган ҳамда солиқлар ва бошқа мажбурий тўловлар, шу жумладан, пенялар, бошқа молиявий санкциялар тарзида давлатга етказилган зарарнинг ўрнини тўлиқ қоплаган 13 минг 633 нафар тадбиркор маъмурий жавобгарликдан озод этилган.\nЙиғилиш якунида қайд этилганидек, ўз давлати ва жамоаси манфаатини ўйлаган тадбиркор, энг аввало, қонунга итоаткор бўлса, қонунни ҳурмат қилса, у ҳеч қачон кам бўлмайди, ривожланиш йўлидан оғишмайди. Аксинча ҳолат учун эса жавобгарлик муқаррар. Бунинг оқибати эса жамият учун ҳам, тадбиркорнинг ўзи учун ҳам зарар.


Гулжаҳон Йўлдошева ишига оид суд бошланди – Газета.uz\n27 ноябр 2020, 18:37 Жамият\nТошкент вилояти бош инфекционисти Гулжаҳон Йўлдошевага оид жиноят ишини суд кўришни бошлади. Бу ҳақда «Газета.uz» мухбири хабар бермоқда.\nСуд иши Жиноят ишлари бўйича Чирчиқ шаҳар суди раиси Суннатилло Авлакулов бошчилигида кўрилмоқда. Аввалига судья томонларнинг қонуний ҳуқуқ ва мажбуриятларини тушунтириб ўтди. Судланувчиларнинг шахсларига ойдинлик киритилди, улардан айблов ҳулосаси билан тўлиқ танишиб чиққан ёки йўқлиги сўралди. Қолаверса, илтимосномага кўра, Гулжаҳон Йўлдошевага таржимон ёлланган.\nЖИБ Чирчиқ шаҳар суди раиси Суннатилло Авлакулов. Фото: Абдулло Ёдгоров / «Газета.uz».\nЙўлдошеванинг адвокати Хушнуд Аҳроров судга илтимоснома киритиб, ҳимояси остидаги шахснинг 6 нафар вояга етмаган фарзанди борлигини инобатга олиб, эҳтиёт чорасини алмаштиришни сўради.\nТаъкидланишича, судяланувчининг рус тилидаги айблов ҳулосасини бериш талаби таъминланмаган ва у жиноят иши билан таниш эмас. Қолаверса, Ф.Рустамовнинг ўлими бўйича эпизодда айбланган Ш.Рўзметов ва Ж.Зиядуллаевга нисбатан дастлабки тергов органи бирига гаров, бирига эса муносиб хулқ-атворда бўлиш тўғрисида тилхат эҳтиёт чоралари қўллаган. «Дастлабки тергов органи жиноят иши бошидан то якунига қадар ҳимоям остидаги Гулжаҳон Юлдашевани нима бўлсада, айблашга қаратилганига гувоҳ бўлмоқдамиз. Натижада жиноят ишида тенглик принципи қўпол бузилаётгани яққол аён бўлди», — деди адвокат Аҳроров.\nШунга кўра, у уй қамоғи эҳтиёт чорасини муносиб хулқ-атворда бўлиш тарзидаги эҳтиёт чорасига ўзгартиришни, айблов ҳулосасини рус тилида прокурор томонидан тасдиқланган ҳолда олиниши таъминлашини сўради.\nСудья илтимосномани инобатга олиб, шунингдек, судланувчилар айблов хулосаси билан тўлиқ танишиб чиқмасидан ишни кўриш мумкин эмаслигини таъкидлаб, 4 декабрга қадар танаффус эълон қилди. Прокурор номига бугуноқ хат чиқарилиб, судланувчига айблов ҳулосаси рус тилида тақдим этишни таъминлаш чораси кўрилишини қайд этди. Эҳтиёт чораси масаласини эса кейинги суд ишида кўриб чиқилишини айтди.\nБундан ташқари, суд жараёнида Гулжаҳон Йўлдошеванинг ҳанузгача Тошкент вилояти Юқумли касалликлар шифохонаси бош шифокори лавозимида экани маълум бўлди.\nДавлат айбловчилари. Фото: Абдулло Ёдгоров / «Газета.uz».\nЭслатиб ўтамиз, тергов давомида Тошкент вилояти Юқумли касалликлар шифохонаси мансабдор шахсларига [5 нафар] нисбатан ЖКнинг 116, 167, 207, 209, 228-моддалари билан айб эълон қилинган.\nЖумладан, Тошкент вилояти Юқумли касалликлар шифохонаси бош шифокори Г. Йўлдошева [1975 йилда Самарқанд вилоятида туғилган], айни шу шифохона шифокори Ш. Рўзметов [1990 йилда Хоразм вилоятида туғилган], шифохонанинг собиқ бош ҳисобчиси, ҳозирда Қибрай тумани тиббиёт бирлашмаси бош ҳисобчиси в.б. А. Дадаматов [1990 йилда Тошкент вилоятида туғилган], Тошкент вилояти Кўп тармоқли тиббиёт маркази шифокори Ж. Зиядуллаев [1986 йилда Тошкент вилоятида туғилган], Тошкент вилояти Юқумли касалликлар шифохонаси бош ҳисобчиси в.б. Ж. Акимова [1977 йилда Тошкент вилоятида туғилган] судланмоқда.\nАввалроқ «Газета.uz» Йўлдошеванинг адвокати чекловлар жуда қатъийлаштирилгани, уй қамоғидаги шахсга ўрнатилган «браслет» [электрон кузатиш воситаси] етмаганидек, тиббий ёрдамга бориб-келишда ҳам ички ишлар ходимлари томонидан назорат қилинаётгани ва ортиқча босим ўтказилаётганини маълум қилганини ёзган эди.


Самарқанд шаҳрида “Дўстлик ва нодавлат нотижорат ташкилотлари уйи” очилди — KMODS\nСамарқанд шаҳрида “Дўстлик ва нодавлат нотижорат ташкилотлари уйи” очилди\nPosted on 20.03.2021 Author admin\tКомментарии к записи Самарқанд шаҳрида “Дўстлик ва нодавлат нотижорат ташкилотлари уйи” очилди отключены\nБугунги кунда Самарқанд вилоятида яшаётган юздан ортиқ миллат ва элатларнинг этник-маданий ўзига хослигини сақлаш, жамиятда миллатлараро тотувлик, бағрикенглик ва тинчликни янада мустаҳкамлашга алоҳида эътибор қаратилмоқда. Вилоятда 11 та миллий маданий марказ фаолият юритяпти, 22 та ноисломий ибодатхонада турли миллат вакилларининг ўз миллий анъана ва қадриятлари, урф-одат ва диний маросимларини адо этишлари учун шарт-шароит яратилган.\nФуқаролик жамиятининг муҳим институтларидан бири бўлган 811 та нодавлат нотижорат ташкилоти ҳам вилоят ҳаётида фаол қатнашмоқда. Нодавлат нотижорат ташкилотлари ва фуқаролик жамияти бошқа институтлари вакиллари давлат органлари ҳузуридаги ташкил этилган 200 дан ортиқ ишчи гуруҳлари, комиссиялари ишида фаол иштирок этмоқда.\nСамарқанддаги ННТлар томонидан 2018 йилда 15 та, 2019 йилда 19 та, 2020 йилда15 та давлат грантлари қўлга киритилди.\nВилоятдаги миллий маданий марказлар ва нодавлат нотижорат ташкилотлари учун “Дўстлик ва нодавлат нотижорат ташкилотлари уйи”нинг ташкил этилиши ҳам ана шу эътибор самараси бўлди.\nДўстлик уйининг очилиш маросимида Самарқанд вилоят ҳокими Эркинжон Турдимов, Вазирлар Маҳкамаси ҳузуридаги Миллатлараро муносабатлар ва хорижий мамлакатлар билан дўстлик алоқалари қўмитаси раҳбарияти, Олий Мажлис ҳузуридаги парламент комиссияси, Нодавлат нотижорат ташкилотлари ва фуқаролик жамиятининг бошқа институтларини қўллаб-қувватлаш жамоат фонди, Ўзбекистон Нодавлат нотижорат ташкилотлари миллий ассоциацияси масъуллари шунингдек юртимизда фаолият олиб борувчи турли миллий маданий марказлар раислари ва фаоллари иштирок этди.\nСамарқанд вилояти ҳокими Эркинжон Турдимов тантана иштирокчиларини қутлаб, Наврўз байрами арафасида Самарқанд шаҳрида вилоят дўстлик ва ННТ уйи очилиши маросимини ўтказаётганимиз бежиз эмас. Чунки Наврўз бағрикенглик меҳр оқибат саҳоват байрами сифатида ҳам заминимизда бир неча минг йиллдан буён нишонланиб келмоқда деди. Бизнинг қадимий саховатли заминимизда кўп асрлар давомида турли миллат ва элатлар, маданият ва дин вакиллари тинч тотув яшаб келган. Бугун ҳам вилоятимиздаги 100 дан ортиқ миллат ва элатларнинг этник маданий ўзига хослигини сақлаш, жамиятда миллатлараро тотувлик, бағрикенглик ва тинчликни янада мустаҳкамлашга қаратилган чора тадбирларни амалга ошириш мақсадида 11 та миллий маданий марказ фаолият юритмоқда. Кейинги йилларда муҳтарам Президентимизнинг мазкур соҳага алоҳида эътибор кўрсатишлари натижасида барча шароитлар яратилмоқда. Хусусан 5 миллиард сўмга яқин маблағ эвазига ушбу дўстлик, нодавлат нотижорат ташкилотлари уйи ташкил этилди. Бинода 58 та иш юритиш хонаси, 4 та фаоллар зали, 1 та коворкинг маркази, 3 та музей, 1 та кутубхона ва бошқа хоналар мавжуд деди.\nВазирлар Маҳкамаси ҳузуридаги Миллатлараро муносабатлар ва хорижий мамлакатлар билан дўстлик алоқалари қўмитаси раиси ўринбосари Валерий Тян ўзининг табрик нутқида сўнгги йилларда мамлакатимизда миллатлараро тотувлик ва бағрикенгликни таъминлаш, дўстлик муҳитини ва кўпмиллатли оила туйғусини мустаҳкамлаш, ёшларни давлат сиёсатининг устувор йўналишларидан бири бўлган Ватанига севги ва садоқат руҳида тарбиялашга қаратилган кенг кўламли ишлар амалга оширилмоқда. Бугун биз дунёдаги энг гўзал ва энг машҳур Самарқанд шаҳрида яна бир дўстлик уйининг очилишига гувоҳ бўлиб турибмиз. Самарқанд шаҳридаги миллий маданий марказлар ўзларининг миллий урф-одатлари, маданияти ва тилларини асраб-авайлаш ва ривожлантириш бўйича тадбирларни ўтказиш имконига эга бўлишди деди.\nЎзбекистон рус маданий маркази роаиси Сергей Миронов бугунги кунда Ўзбекистон 130 дан зиёд миллат ва элатлар яшайдиган мамлакатдир. Мамлакат раҳбарияти ўзбек заминида тинчлик ва осойишталик ҳукм суриши учун катта ишларни амалга оширмоқда. Президентимиз Шавкат Мирзиёевнинг “…бугун Ўзбекистонда амалга оширилаётган ишлар кўпмиллатли халқимизнинг меҳнати”, — деган сўзлари бизни янги марраларни забт этишга руҳлантиради деди.\nВазирлар Маҳкамаси ҳузуридаги Миллатлараро муносабатлар ва хорижий мамлакатлар билан дўстлик алоқалари қўмитаси раиси ўринбосари Азамат Тошев 2020 йилнинг ўзида миллий маданий марказларни ривожлантириш учун 2 миллард сўм пул ажратилди деди. Хабарингиз бор 11 фераль куни юртимизда “Халқлар дўстлиги куни”ни нишонлаш бўйича қонун имзоланди. Бундан ташқари бизнинг жамоатчи фидойи инсонларни рағбатлантириш мақсадида Президентимизнинг ташаббуслари билан “Халқлар дўстлиги” кўкрак нишони таъсис этилди. Ўйлайманки ушбу дўстлик уйи юртимизда миллатлараро тотувликни мустаҳкамлашга хизмат қилади дея таъкидлаб ўтди.\nСўзининг якунида Қўмита раиси ўринбосари Самарқанд вилояти яҳудий маданият маркази раиси Григорий Ольвовскийни кўп йиллик самарали меҳнати ҳамда таваллуд топган кунининг 60 йиллиги муносабати билан Қўмитанинг фахрий ёрлиғи билан тақдирлади.\nШуни алоҳида таъкидлаш керакки ушбу бинода барча миллий маданий марказлар жойлашуви билан бирга уларнинг турли маданий тадбирлар ўтказиши, тил ўргатиш ва бошқа машғулотлар ташкил этишлари учун барча шароитлар яратилган. Марказларга фойдаланишлари учун 1 дона автобус шунингдек мебель жихозлари, компьютер, телевизор ва бошқа техник воситалар олиб берилди.\nБайрамда таниқли санъаткор артистлар Абдухошим Исмоилов, Зулайхо Бойхонова ҳамда миллий маданий марказлар ҳаваскор ансамбллари ижросида янграган турли миллат тилларидаги куй ва қўшиқлари тадбирга келган иштирокчиларига байрамона кайфият бахш этди.\n18 сентября т.г. в Комитете по межнациональным отношениям и дружественным связям с зарубежными странами при […]\n“Ҳар кунингиз Наврўз бўлсин!” байрам сайли


Мирзиёев илк чет эл зиёратини Россияга қилишга қарор берди, нега? « Ўзбекистон Халқ Ҳаракати\nМирзиёев илк чет эл зиёратини Россияга қилишга қарор берди, нега?\n07 December 2016 - 14:41\n«Известия» газетасининг 7 декабр куни Ўзбекистон ҳукуматидаги манбасига таянган ҳолда хабар беришича, Ўзбекистоннинг янги сайланган Президенти Шавкат Мирзиёев ўзининг биринчи расмий ташрифини Россияга амалга оширади.\nРоссия Президентининг матбуот котиби Дмитрий Песков газетанинг ушбу хабарига муносабат билдириб, «Кремл ушбу хабарга ижобий ёндашади» деган.\n“Шунингдек Ўзбекистон Президенти ташрифини Россия парламентида ҳам кутишмоқда. МДҲ ишлари бўйича давлат Думаси қўмитаси раиси Леонид Калашниковнинг «Известия» газетасига айтишича, мамлакат раҳбарларининг биринчи ташрифи шунчаки рамзий характерга эга бўлмайди, аксинча бу давлатлараро алоқаларнинг ривожланиш устуворлигини таъминлайди.\n– Мен аминманки, биринчи ташриф Россияга бўлади. Бу иқтисодий, геосиёсий ва ҳарбий нуқтаи назардан мантиққа тўғри келади. Биз иттифоқчи ва ҳамкорлармиз. Ўзбекистоннинг янги Президенти – Россия ва барча собиқ иттифоқ мамлакатларини тушунадиган одам. У Ислом Каримов жамоасида эди, демак у бизнинг алоқаларимизни қўллаб-қувватлаш ва уларни янги фикрлар билан тўлдиришга тайёр, – дейди Леонид Калашников”, деб ёзилган “Известия” газетаси хабарида.\nЭсингизда бўлса Ўзбекистон Халқ Ҳаракати ва ЭРК демократик партияси лидери Муҳаммад Солиҳ ўзининг 6 ноябр кунги «Энди бироз ёмон бўлайлик» деб номланган мурожаатида шундай ёзган эди:\n«Русия раҳбари Путин Самарқандга Каримов қабрига гулдаста қўйиш учун келмади, у Мирзиёевдан Москвага садоқатда ваъда олиш учун келди ва ўз истагига тўла эришди.\nАслида, Мирзиёев бу тайёргарликларни Каримов ўлим тўшагига ётган ондаёқ бошлаган эди. Ўзбекистон халқини кутаётган бу муҳтамал фожианинг қисқача ҳикояси шундай:\nВладимир Путин 30 август ва 1 сентябр кунлари орасида Шавкат Мирзиёевнинг назоратли сайловлар орқали Президентлик курсисига муаммосиз ўтиришини таъминлаш мақсадида Россия Федерал хавфсизлик хизмати (ФСБ) ходимларидан иборат 300 кишилик гуруҳ юборди Ўзбекистонга.\nБу гуруҳга қуролли амалиётлар устаси булган ҳарбий гуруҳ илова қилинди ва улар Тошкент ва бошқа катта шаҳарларга жойлаштирилди.\nБу ишлар Бош Вазир Мирзиёевнинг талаби ва розилиги билан амалга оширилди.\nКаримов қабрининг фонида олинган суратга қарасангиз, Путин ва Мирзиёевнинг юзларидаги севинчни кўзойнаксиз ҳам кўришингиз мумкин. Шу қадар аниқ севинч!\nПутиннинг 2016 йил 6 сентябр куни Самарқандда ўзбек диктаторининг мозорига қўйган гулчамбари, аслида, бир ўлка Мустақиллиги мозорига қўйилган гулчамбардир.\nБу муболаға эмас, бунинг муболаға эмаслигини куни кеча “Царьград ТВ” дан чиққан рус шовинисти “авроосиёчи” Дугин тасдиқ этди. У “Ўзбекистон Каримовдан кейин Москвасиз ўз мустақиллигини сақлай олмайди” дея баралла баёнот берди. (https://www.youtube.com/watch?v=cMq9tfB2k3E)»\nХулоса қилиб шуни айтиш мумкинки, агарда Ўзбекистон шу йўналишда давом этса, аввалига иқтисодий ва шу каби бошқа ташкилотларга, сўнгра Россия бошчилигидаги ҳарбий блокларга ҳам аъзо бўлиш эҳтимоли жуда юқори. Натижада эса Ўзбекистон Муҳаммад Солиҳ қўрққанидек Росиянинг вассалига айланиши мумкин.


Dream City Development компанияси ўз ишлари рўйхатини қисқа вақт ичида юқори сифатли ва ўзига хос лойиҳалар билан тўлдирди. Boulevard Business Center – бу Tashkent City халқаро ишбилармонлик маркази ҳудудида жойлашган замонавий бизнес маркази.\nПойтахт марказида жойлашганлиги бизнес марказини бошқа бинолардан алоҳида ажратиб туради. Жойлашув лойиҳа ташриф қоғозига айланади ва бизнес ҳамкорларингиз бу имижни қўллаб-қувватлайди.\nГлобал пандемия шароитида одамлар кўп йиғиладиган ва йирик объектлар аҳамиятини йўқотди. Boulevard Business City – бу икки қаватли бино бўлиб, эксклюзив ва замонавий савдо ва офис жойларига эга. Биринчи қаватда 111 дан 205 квадрат метргача бўлган 14 та тижорат кўчмас мулки мавжуд. Лойиҳанинг устунлигини шундаки, бу ерга бренд шоурумлари, бутиклар, дўконлар, кафе ва ресторанлар бемалол жойлашади.\nОфис майдонлари бизнес марказининг иккинчи қаватини эгаллайди. Бу қаватда 75 дан 159 квадрат метргача бўлган 16 та офис биноси жойлашган. Офисларнинг эгалари учун катта қулайлик, бинолар тайёр таъмирланиб ва ижарага берилишидир. Бу ерда юқори сифатли материаллар ва ускуналар билан қулай муҳит яратилган.\nBoulevard бизнес маркази умумий тозалаш, шамоллатиш ва ҳавони тозалаш тизими, Shindler лифт ускуналари, ёнғиндан ҳимоя қилиш тизими, Tyco, Grundfoss, Systemair ва Viessmann брендларининг электроникаси ва сигнализация тизимлари билан жиҳозланган. Шунингдек, лойиҳа ташриф буюрувчи ва меҳмонларнинг ҳаракатланиш трафигини ишлаб чиққан. Ҳар бир савдо майдонида ўзининг кириш жойи мавжуд. Савдо ва офис объектлари бизнесингиз эҳтиёжларига мос равишда тузилиши мумкин. Шифтларнинг баландлиги ва лойиҳавий ечимлари кўчмас мулкка алоҳида ёндашишга имкон беради.\nҚурилиш ишларининг тўлиқ тугашига ва объектнинг фойдаланишга топширилишига оз вақт қолди. Dream City Development сотув офисига ташриф буюринг. Компания сизни пойтахт марказида юқори сифатли тижорат кўчмас мулкини сотиб олишнинг барча афзалликлари ва мослашувчан шартларидан фойдаланишга таклиф қилади.


hidoyat.uz – “Мовароуннаҳр” нашриётининг сайти - ИККИ МУНАВВАР МАСКАН\nИККИ МУНАВВАР МАСКАН\nЎзбекистон – буюк алломалар юрти. Диёримиздан етишиб чиққан мутафаккирлар, олиму фузалоларнинг бебаҳо маънавий мероси неча асрдирки, дунё аҳлини ҳайратга солиб келмоқда. Республикамизнинг жанубида жойлашган Сурхон воҳасидан ҳам ислом оламида алоҳида ҳурматга сазовор бўлган зотлар етишиб чиққан. Ҳаким Термизий, Абу Исо Муҳаммад Термизий, ал-Варроқ Термизий, Юсуф Ҳаёт Термизий, Абу Музаффар Термизий, Саййид Бурҳониддин Ҳусайн Термизий каби алломалар шулар жумласидандир.\nТермиз шаҳри Ўзбекистон ҳудудида энг қадимги шаҳарлардан бири бўлиб, муборак зиёратгоҳларни ўзида мужассам этган йирик маданият ўчоғи ҳисобланади. Зотан, бу масканда улуғ олим Ҳаким Термизийнинг мангу қўним топгани ҳам фикримизнинг исботидир.\nАбу Абдуллоҳ Муҳаммад бин Али Ҳаким Термизий йирик мутасаввиф ва машҳур олим бўлган. Ҳазрат Навоий таъбири билан айтганда, у “машойихи бибиорлардан” ҳисобланади. Алишер Навоий “Насойимул муҳаббат” асарида аллома ҳақида батафсил маълумот бериб, қатор диний-фалсафий асарлар муаллифи эканини алоҳида қайд этган. Олимнинг таваллуд топган санаси ҳақида манбалар ва адабиётларда турли маълумотлар келтирилади. Аллома ўзининг машҳур “Наврўзнома” асарида: “Аллоҳ таоло юз йигирма йил умр берди” деб ёзганини ҳисобга олсак, таваллудига оид турфа маълумотлар ичида милодий 749 йил санаси ҳақиқатга яқинлиги ойдинлашади.\nТаниқли олим Ҳожи Халифа ўзининг “Кашф уз-зунун” номли машҳур асарининг бир неча ўринларида Ҳаким Термизий вафотини ҳижрий 255 (милодий 869) йил деб кўрсатган. Шунингдек, алломанинг мақбараси устида ўрнатилган қабртошдаги битикларда ҳам унинг ҳаёти ҳақида баъзи маълумотлар келтирилиб, вафот этган санаси ҳижрий 255 (милодий 869) деб ёзилган. Олим ҳаёти давомида 400 дан ортиқ асар ёзган.\nИстиқлолнинг дастлабки йиллариданоқ Ҳаким Термизийнинг меросини ўрганиш ва у зот номи билан боғлиқ иншоотларни янгилаш борасида хайрли ишлар амалга оширилди. Хусусан, мамлакатимизнинг биринчи Президенти Ислом Каримов ташаббуси билан ёдгорлик мажмуасининг тарихий қиёфаси сақлаб қолинган ҳолда, замонавий асосда таъмирланди. Жумладан, 2008–2010 йилларда катта ҳажмдаги таъмирлаш ишлари натижасида мажмуанинг умумий майдони 10 гектарга кенгайтирилди. Мажмуада Термизий алломалар ҳаёти ва илмий меросига оид музей барпо этилди.\nҲозирда, мажмуа ҳудудида жами 4 мингдан ортиқ кўп йиллик манзарали дарахтлар парваришланмоқда. Мажмуадаги анвойи гулларнинг ифори, камалакдек кўзни қувнатувчи жилолари беихтиёр кишининг баҳру дилини очади. Бугун ушбу мажмуа нафақат юртдошларимизнинг маънавий-руҳий оламини бойитмоқда, балки кўплаб хорижлик сайёҳларни ҳам ўзига жалб этмоқда.\nСурхондарёнинг Шеробод туманида яна бир улуғ бобокалонимиз, ҳадис илмининг асосчиларидан бири, муҳаддис олим, кўплаб асарлар муаллифи – Абу Исо Термизий зиёратгоҳи бор.\nОлим ҳижрий 209 (милодий 824) йили Термиз яқинидаги Буғ, ҳозирги Сурхондарё вилояти Шеробод туманидаги Чуқуркўл қишлоғида таваллуд топган. Нуриддин Аттор “Ал-Имом Термизий вал-Мувазанат байна жомиъиҳи ва байнас-саҳиҳайн” китобида Имом Термизий Шерободдаги Буғ қишлоғида ўрта ҳол оилада ҳижрий 209 йилда таваллуд топганлигини ёзади.\nТарихчи олим Абу Саъд Абулкарим Самъоний (1113–1167)нинг “Китоб ал-асноб” китобида: “Имом Термизий Буғ қишлоғида 279 ҳижрий йили, милодий 892 йил ражаб ойининг 13-кунида, душанба куни вафот этади ва Буғ қишлоғига дафн қилинди”, дейилган.\nАбу Исо Термизий муҳаддислар султони Имом Бухорийнинг шогирди сифатида Макка ва Мадина, Ироқ, Хуросон, Дамашқ каби шаҳарларга бориб, илмул қироат, ал-баён, фиқҳ, тарих каби фанларни мунтазам ўрганган. Натижада, йирик қомусий олим бўлиб етишган.\nИслом оламида юксак эътирофга сазовор бўлган Абу Исо Термизий мангу қўним топган зиёратгоҳ Шеробод туманининг шарқий томонидан олти километр масофада жойлашган бўлиб, мақбаранинг олд тарафига шинам айвон қурилган.\nҲозир зиёратгоҳда кенг миқёсда қурилиш ва ободонлаштириш ишлари амалга оширилиб, яхлит мажмуа ҳолатига келтирилмоқда. Ён-атрофлар кенгайтирилиб, кутубхона ва мажмуа атрофида хиёбон, замонавий лойиҳа асосида намунавий уйлар қуриш ишлари қизғин давом этмоқда.\n267 марта ўқилган.


Даҳшат! Яманда янги турмуш қурган 8 ёшли қиз эртаси куни 40 ёшли эрининг қўлида жон берди… | Бир пиёла чой\n← Трампнинг “маъюс” ҳолдаги юзи ифодаланган торт ижтимоий тармоқда машҳур бўлиб кетди\nКўйлагига «Мени ўп» деб ёзиб олган қизларни кўрганмисиз?! →\nДаҳшат! Яманда янги турмуш қурган 8 ёшли қиз эртаси куни 40 ёшли эрининг қўлида жон берди…\nЯманда 8 ёшли қиз турмушга чиққач, жинсий алоқадан сўнг эртасигаёқ ички аъзоларнинг шикастланиши билан вафот этди, дея хабар бермоқда vmirchudes.com сайти.\nИнсон ҳуқуқлари ташкилоти қиздан 5 баробар катта эрини қамоққа олишларини талаб қилмоқда.\nЛиван газетасида ёзилишича, воқеа Яманнинг Саудия Арабистони билан чегарадош Хард провинциясида содир бўлган. Бу яна Яқин Шарқда эрта ва мажбурий никоҳ мавзусига дунё эътиборини тортди.\nБМТ ташкилотининг ҳисоб-китобига кўра, шу алфозда Яқин Шарқда 2011-2020 гача 140 миллион қизлар болалик чоғидаёқ эркаклар ҳирси йўлида ўлжага айланади. Бундан ташқари ўша 140 миллион қизларнинг 50 миллиони ҳали 15 га ҳам тўлмаган бўлади.\nЯманда 25 % дан ортиқ қизлар 15 ёшга ҳам тўлмай турмушга узатилади. Улар оддий одамлардек, тиббий хизматдан фойдаланиш ва таълим олиш ҳуқуқларидан бутунлай маҳрумлар… Турмушга чиқиб ҳам жисмонан, ҳам руҳий азобланишга мажбурлар.\nЭнг ачинарлиси, «бола» деган умумий тушунчанинг ўзи йўқ! Мамлакат ичида турли дунёқараш мавжуд, лекин бола ҳуқуқлари деган тушунча йўқ.\nЖорий йилнинг 18 февральида Яманда қизлар учун турмуш қуриш ёшини 17 ёш деб белгилаган эди. Бироқ минг афсуслар бўлсинки, буни консервантлар “антиислом”, исломга тўғри келмайди дея баҳолашмоқда.


“Ўзгидромет” Бухорода кузатилган бўрон юзасидан изоҳ берди | Qalampir.uz\n“Ўзгидромет” Бухорода кузатилган бўрон юзасидан изоҳ берди\nЖамият\t30 Апрель 08:32 5229\n27 апрель кечқурун Ўзбекистоннинг Туркманистон ҳудуди билан туташ жануби-ғарбий туманларида кучли шамол кузатилди.\nЎзбекистон метеорологик станциялари маълумотларига кўра, бу туманларда шамолнинг тезлиги секундига 22-25 метргача етди, Қоракўл туманида (Бухоро вилоятининг жануби) шамолнинг шиддати секундига 30 метр, Навоий туманида 35 метрни ташкил қилди. Бу ҳақда Гидрометеорологиям хизмати маркази маълум қилди.\nУшбу табиий офатга хорижий жануб ҳудуди устида шаклланган циклон сабаб бўлди. 27 апрель кечқурун совуқ циклон фронти Ўзбекистоннинг Туркманистонга туташ жануби-ғарбий туманларидан ўтди.\nАтмосфера фронти зонасида иккита — кундузи 34-37 даражагача қизиган иссиқ ва совуқ циклон фронти ортидаги салқин ҳаво оқимлари тўқнашди, бу ҳолат ҳавонинг юқорига кучли ҳаракатланиши учун барча шароитларни яратди ҳамда момақалдироқ ва шиддатли шамолнинг ривожланишига олиб келди.\nСиноптиклар 27-29 апрель кунлари Ўзбекистон ҳудуди бўйлаб об-ҳавонинг беқарор бўлишини кутишган - об-ҳаво маълумотларида шамолнинг тезлиги секундига 15-20 метргача кучайиши ва вақти-вақти билан момақалдироқли ёмғир ёғиши кўрсатилди. Хусусан, Бухоро ва Навоий вилоятларида бу ҳодисалар 27 апрель куни кечқурун ва 28 апрель куни кечаси кутилган эди.\nЎзбекистон ҳудудининг катта қисмида шамолнинг кузатилган тезлиги 15-20 м/с атрофида бўлди. Бироқ, Бухоро ва Навоий вилоятининг айрим туманларида шамолнинг тезлиги прогноз қилинган қийматлардан юқори бўлди.\n“Шамол шундай экстремал тезликка эришишини олдиндан прогноз қилиш мумкинмиди? Афсуски, барча об-ҳаво ҳодисаларини, шу жумладан хавфли ҳодисаларни олдиндан билиш қийин. Бир жойнинг ўзида юзага келадиган кичик ҳудудларни қамраб олиб жуда тез ривожланадиган локал (маҳаллий) ҳодисаларни прогнозлаш жуда мураккаб ҳисобланади. Ҳар холда турли жаҳон об-ҳаво марказларининг ҳисоб-китобларига кўра ҳам 27-28 апрель кунлари шамолнинг тезлиги секундига 20 метрдан юқори бўлиши кутилмаган эди. Балки ҳисоб-китобларнинг бундай натижаси пандемия даврида юзага келган маълумотлар етишмаслиги сабабли бўлиши мумкин, чунки бугун дунёда кузатилаётган пандемия даврида метеорологик маълумотлар ҳажми бир неча марта камайди.\nБухоро ва Навоий вилоятларида шамол кучининг секундига 30-35 метргача етиши, албатта, жуда кам учрайдиган ҳодиса. Лекин бу аномал ҳолат дегани эмас. Хусусан, 2019 йилда Навоийда шамол тезлигининг 35 м/с га етганлиги икки марта қайд этилган. Қоракўл метеостанциясида 1981 йил май ойида шамолнинг тезлиги 40 м/с бўлгани қайд этилган.\nЯна шуни ҳам эътиборга олиш керакки, шиддатли шамоллар метеостанциялар йўқ бўлган районларда юзага келган ҳолатлар ҳам кузатилади, бундай ҳолатда улар шунинг учун метеокузатувлар тарихида қайд этилмайди”, дейилади маълумотда.\n23 Май 10:39 40995\n23 Май 00:56 36387\n23 Май 10:17 30395\n25 Май 16:12 22532\n23 Май 18:21 21219


Термиздаги бузилишларга оид янги видеолар пайдо бўлди\n16 май 2021, Тошкент вақти: 17:49\nТермиз шаҳрида ободончилик ишлари доирасида мевали ва манзарали дарахтлар аёвсиз кесилаётгани ҳақидаYouTube порталига яна иккита лавҳа қўйилди. Видеолавҳада уйлари бузилаётганидан шикоят қилган одамлар билан милиция ходимлари ўртасида юзага чиққан можаро ҳам тасвирланади. Бу муаммолар хусусида Интернетда чиқиш қилган 75 ёшли Ўлмас опа Очилдиеванинг яқинлари таъқиб қилинмоқда.\nТермиз шаҳрида дарахтларнинг кесилаётгани ҳақида YouTube порталига қўйилган видеолавҳаларнинг биринчиси “Термиз шаҳрида экология ходимлари экологияни бузмоқда”, иккинчиси эса “Сурхондарё вилояти раҳбарлари табиат бойликларини буткул йўқ қилмоқда”, деб номланади.\nБундан икки ой муқаддам бу порталга “Термизда аҳолини ўз уйларидан кўчиришмоқда” сарлавҳали видеолавҳа қўйилиб, унда 75 ёшли онахон мамлакат президентига мурожаат қилар экан, Термиз шаҳридаги бузилишлар зўравонлик билан олиб борилаётганини таъкидлаган эди.\nЯнги видеолавҳада эса, дарахтларни кесишга қаршилик қилаётган термизлик аёл ва милиция ходимлари ўртасидаги можаро акс этади:\n- Буни нима деса бўлади, яна бир тўғри гапни айтсангиз думингизгача пойлаб юради. Тўғри гапни айтмаслик керак буларга. Хуллас борку она, эшитиб қўйинг, агар мана шу куни бир нарса бўлса мен ўзимни ўзим ўлдираман, деган нотаниш аёлнинг овози эшитилади.\nЯна бир лавҳада эса кесилган дарахтлар, автокранлар, тракторлар ва тўп-тўп милиция ходимлари кўрсатилади. Милиция бошлиқлари билан аҳоли ўртасида қуйидаги гап сўзлар бўлиб ўтади:\n- Она туққан бўлганда шундай қилмасдиларинг, дейди аёл овоз.\n- Сиз ифлоссиз, дейди милиция бошлиқларидан бири.\n- Майли ака, сиз тозасиз, хўш, жавоб беринглар, шу қилганларинг тўғрими? дейди термизлик аёл.\nИккинчи видеолавҳада эса термизлик 75 ёшли онахон Ўлмас Очилдиева кесиб ташланган дархатлар кундаларини бирма-бир кўрсатиб чиқар экан, дейди:\n- Табиатни қўриқлайман деб вайрона қилдилар. Мана қаранг, мана бу энг катта дарахт эди. Ноинсофлар, шундай серсоя, бўстон жойни чўлга айлантирдилар қўйдилар. 40-50 йиллик манзарали ва мевали дарахтларни кесиб ташладилар, дейди онахон Ўлмас Очилдиева.\nОзодлик 11 июл куни онахон Ўлмас опа билан боғланишга ҳаракат қилди. Бироқ, унинг фарзандларидан бири: “онамнинг руҳи тушиб кетган, ҳеч ким билан гаплашишни истамаяпти, ҳақиқат қарор топмаганидан куйиниб ётибди, деди.\nЎлмас Очилдиеванинг бошқа фарзандлари ҳам Озодлик билан гаплашишни истамади.\nБундай истак йўқлигининг сабаби, шу муаммолардан яхши хабари бор ва оилани яқиндан биладиган термизлик ўқитувчилардан бири билан суҳбатлашилгандан сўнг англашилгандек бўлди. Бу ўқитувчи Озодликка микрофонсиз гапирди:\n- Термиздаги ободончилик ишлари баҳонасида хонавайрон қилинган хонадонлар дардини фақат мана шу Ўлмас опа айтиб, уни Интернетларга чиқариб юборди. Бундан, бузилишлар тепасида турган раҳбарлар жуда қўрқиб кетди ва онахонга тазйиқ ўтказишни турли йўлларини қўллай бошлашди.\nЭнг аввало, милиция онахоннинг катта қизи Термиз Давлат университети ўқитувчиси, филология фанлари номзоди, доцент Олия Қодировани ҳеч бир асоссиз, зўрлик билан 5 суткага қамаб қўйди. Ундан онангни рози қиласан¸ деган розилик олишга ҳаракат қилинди. Университет ректори бу олима опани "халқ душмани", деб атади. Онахон қизини чиқариб олиш учун уйининг томи кўчирилишига розилик беришга мажбур бўлди.\nИккинчидан, онахоннинг уч ўғли бизнес билан шуғулланади. Ҳозир уларнинг бизнеси тўхтатиб қўйилган, дўконлари ҳам ёпилган. Ва яна бир кичик қизига ҳам ишхонасидан таъқиблар бўляпти, деди Термиз Давлат университетининг исми сир қолишини сўраган ўқитувчиси.\nТермиз шаҳар ҳокимиятидан бу сафар ҳам бу масала бўйича муносабат олишнинг имкони бўлмади. Ҳокимлик мулозими Озодлик сўзини эшитиши билан алоқани узди.\nЭслатиб ўтамиз, 2012 йилдан буён Термиз шаҳрида ободончилик ишлари доирасида аҳоли яшайдиган юзлаб уйлар бузилди. Шаҳар ҳокимининг қарори билан уйини бўшатмаган одамлар милиция ва хавфсизлик ходимлари томонидан сиқувга олинган эди.\n2013 йилда ҳам уйларни бузиш ишлари давом этаяпти. Аҳолига шаҳар четидан ва жой кўрсатилгани, уйларнинг товон пуллари жуда ҳам кам берилаётгани термизликларнинг норозилигига сабаб бўляпти.


Posted on 07/03/2013 by TURONZAMIN\nКўпчилик мустақиллик ташнаси эканлиги сезилиб турарди. Мирзаолим Иброҳимов тортишувлардан кейин масалани овозга қўйди ва яна залга қараб ҳам ўтирмасдан “Бир овоздан қабул қилинди” деб эълон этди.. Ҳамма ўрнидан туриб қарсак чаларкан, Ефимов, Ҳамидовлар ҳам бу шиддатли сел каби оқимнинг кучига дош беролмай оёққа қалққандилар. Ўша кезда ҳали мен яхши танимайдиган депутатлар байроқ кўтариб чиқишди. Бошқалари “Яшасин мустақиллик!” дея ҳайқиришди. Бу ҳайқириш тоғларда акс садо бергандек қатор ораларида такрорлана бошланди. “Мустақиллик!” дея ҳайқираётганлар қандайдир ўй – фикрларга эмас, қалбларига қулоқ солаётгандилар.\n« Ўзбек матбуоти Жаҳонгир Маматов׃ “ИАК” »


Уч кишини отиб ўлдирган милиция майори суд қилинмоқда\nТожикистон Милиция академиясининг собиқ ходими, бир пайтнинг ўзида учта қотиллик содир этган майор Наримон Абдураҳмонов устидан суд жараёни бошланди.\nТожикистон Бош прокуратураси терговчиси Кенжа Раҳматов “Озодлик” мухбири билан суҳбатда воқеа тафсилотлари ҳақида қуйидагиларни гапириб берди:\n“Н.Абдураҳмонов жорий йил январида ҳамкасби, милиция полковниги Исроил Содиқовдан ПСМ русумли тўппонча ва 45 дона ўқ сотиб олади.\nНоқонуний тарзда қўлга киритган қуролни 22 мартга қадар уйида сақлайди.\n22 март куни қўшнилари Н.Абдураҳмоновни Наврўз байрамига атаб ёзилган дастурхонга таклиф этади. Ўзаро суҳбат давомида Н.Абдураҳмонов қўшниси Маҳмадражаб Саидов билан тортишиб қолади. Узоқ давом этмаган тортишувдан сўнг майор уйига кириб тўппончани олиб чиқади ва М.Саидовга қарата ўт очади. М.Саидовга тарафкаш бўлган бошқа қўшниси Жўрахон Саидов ҳам Н.Абдураҳмонов қўлидаги тўппончадан тан жароҳати олади. Кўп қон йўқотган икки қўшни ҳам шифохонада вафот этади. Аммо Н.Абдураҳмонов бу билан қаноатланмай, ўзига қурол сотган ҳамкасби И.Содиқовнинг уйига боради ва ундан катта миқдорда пул талаб қилади. И.Содиқов унинг хоҳишини бажара олмаслигини айтгач, Н.Абдураҳмонов уни ҳам ўлдиради”.\nК.Раҳматов тергов жараёнида Н.Абдураҳмонов қилмишига тўла иқрор бўлганини маълум қилди.\nСудланувчининг хотини бу жиноят маҳаллийчилик туфайли рўй берганини таъкидлади.\n“Ўша байрам тантанаси куни маъракага таклиф этилган Наримонни қўшнимиз Маҳмадражаб таҳқирлагани боис, у руҳий босим остида шу жиноятга билмай туриб қўл урган. Албатта, у ўз қилмишларидан қаттиқ пушаймон”, - деди Н.Абдураҳмоновнинг хотини.\nМарҳум Жўрахон ва Маҳмадражабнинг турмуш ўртоқлари Гуля Толибова ҳамда Ҳалима Исмоилова қўшнилар ўртасида ҳеч қачон маҳаллийчилик бўлмагани, жиноят эса илгаридан режаланган ғараз ният асосида содир этилганини, бунга бир товоқ ош сабаб бўлганини билдирди.\n“Биз хотинлар ичкарида ўтирган эдик. Албатта, воқеани ўз кўзимиз билан кўрганимиз йўқ. Аммо эшитганларимиздан шуни айта оламизки, бу жанжал қозон атрофида ош сузаётган хўжайиним Маҳмадражаб Наримоннинг унга ортиқча яна бир товоқ ош бериш талабини бажармаганидан сўнг чиққан. Биз суд жараёнидан норозимиз. Судъя ва бошқа масъуллар унга ён босаётгани сезилиб қоляпти. Ҳуқуқ-тартибот идоралари ходимлари бир сигир ўғирлаган жиноятчини такрор-такрор телевизорда кўрсатади. Аммо ноқонуний қурол асраган ўз ҳамкасблари борасида овозларини пастлатиб гапиради. Бу ҳақда оммавий ахборот воситаларига хабар бермасликка уринади”, - деди Гуля Толибова.\nҚотиллик қурбони бўлган Саидовлардан бирининг етти ва бошқасининг икки фарзанди етим қолди.\nТожикистон Ички ишлар вазирлиги ходими сўзларига кўра, мамлакатда фуқаролар уруши йилларидан қолган, рўйхатда бўлмаган жуда кўп қуроллар аҳоли қўлида сақланиб қолмоқда. Шунингдек, уларнинг ноқонуний савдоси ҳам тез-тез учраб турадиган ҳолат.


08 август 2019, 16:03\nЖ.Турдиев 07.09.2018 йилда ўзига тегишли бўлган тумандаги “Узунсой” маҳалласида жойлашган хонадонида электр хисоблагичдан ташқари ўзбошимчалик билан электр энергия тармоғига тўғридан-тўғри уланиб ноқонуний фойдаланиб келаётганлиги аниқланган.\nМажбурий ижро бюронинг туман бўлими томонидан 04.10.2018 йилда Ўзбекистон Республикаси МЖтКнинг 101-моддаси билан маъмурий жавобгарликка тортилиб, унга нисбатан энг кам ойлик иш ҳақининг 5 баравари миқдорида маъмурий жарима жазоси тайинланган ҳамда ушбу жаримани тўлиқ тўлаб берган.\nБундан ўзига тегишли ҳулоса чиқармаган Ж.Турдиев электр энергиясидан ноқонуний фойдаланишни авзал кўриб, яна қинғир ишга қўл урди.\nМажбурий ижро бюроси Шеробод бўлими ходимлари томонидан 16.07.2019 йилда ўтказилган хатловда фуқаро Ж.Турдиев яшаш хонадонида электр хисоблагичдан ташқари тармоққа тўғридан-тўғри уланган холда ноқонуний фойдаланиб келаётганлиги аниқланган.\nҲолат бўйича олиб борилган терговга қадар текширув ҳаракатлари давомида ушбу фуқаро қилмишидан чин кўнгилдан пушаймонлигини, белгиланган муддат ичида зарарни тўлиқ бартараф этган.\n13:03 Ичимлик суви тармоғига ўғринча уланиш 1 миллиардга яқин зарар етказди\n11:01 Муҳандиснинг найранги фош бўлди


Икки нафар Тожикистон фуқароси Қирғизистон билан чегарада оғир яраланди » Жаҳон - бизнинг нигоҳимизда! .\nБош саҳифа Жаҳон - бизнинг нигоҳимизда! » Жаҳон » Икки нафар Тожикистон фуқароси Қирғизистон билан чегарада оғир яраланди\nЖаҳон 09-05-2020, 10:05 0\n8-май куни Тожикистон – Қирғизистон чегарасида рўй берган кўнгилсиз воқеа оқибатида икки нафар тожикистонлик жиддий жароҳат олди. Бу ҳақда “РИА Новости” республика Миллий хавфсизлик давлат қўмитаси матбуот хизматига таяниб хабар бермоқда.\n“Жума куни маҳаллий вақт билан соат 16 лар атрофида чегарага яқин жойда, Тожикистоннинг Исфара туманига қарашли Чоркуҳ қишлоқ кенгашининг Кумазор қишлоғида низо келиб чиқди. Воқеа сабабчилари – Қирғизистон фуқаролари ҳуқуқий-меъёрий ҳужжатларга кўра Тожикистон томонида бўлган 4 гектар ерни эгаллаб олишган”, — дейди манба.\nУнинг айтишича, қирғизистонлик чегарачилар низони бартараф этиш ўрнига, аксинча ўқ отар қуролдан қуролсиз Тожикистон фуқароларига қарата ўт очиб, жанжални авж олдиришган. “Қирғизистон чегарачилари бошлаган отишма натижасида Тожикистон фуқаролари – 37 ёшли Фазлиддин Фозилов ва 49 ёшли Аёмиддин Шарипов оғир яраланди ва зудлик билан Исфара шаҳридаги шифохонага олиб кетилди”, — дея қўшимча қилган суҳбатдош.\nИкки томоннинг саъй-ҳаракатлари туфайли қуролли тўқнашув янада кенгайиб кетишининг олди олинди. Айни пайт низоли тарафлар — Қирғизистон ва Тожикистон чегарачилари, шунингдек икки мамлакат давлат идоралари ўртасида вазиятни тўлиқ барқарорлаштириш бўйича келишувлар олиб борилаяпти.\nБундан аввалроқ Қирғизистоннинг Боткен вилоятига қарашли Чек қишлоғида ер-жой масаласида икки давлат чегарадош ҳудудлари фуқаролари ўртасида низо келиб чиқиб, вазият ҳар икки томондан 30-40 киши бир-бирларига қарата тош отишгача бориб етганди. Ҳатто, ҳодиса жойида ов милтиғидан узилган ўқ овози ҳам эшитилганди. Сўнгра низо кучайиб кетишига йўл қўймаслик учун Қирғизистон ва Тожикистон чегарачилари осмонга бир неча огоҳлантирувчи ўқ узишди.\nНатижада вазият изга тушгандек бўлди. Чегара ёнида истиқомат қиладиган ҳар икки давлат аҳолиси билан тушунтириш ишлари олиб борилди. Шундан кейин, кутилмаганда, Тожикистон Миллий хавфсизлик давлат қўмитаси чегарачилари Қирғизистонлик чегарачилар ва оддий фуқароларга қарата миномётдан ўт очишган.\nДавлат чегараларининг қирғиз-тожик қисми вақти-вақти билан икки мамлакат аҳолиси ёки чегарачилари ўртасидаги низоли воқеалар ўчоғига айланиб туради. Муаммонинг асосий илдизи – давлатлар ўртасидаги сарҳаднинг делимитация қилинмагани, яъни чегара чизиқлари қаердан ўтиши аниқ белгиланмаганига бориб тақалади. Чегаранинг умумий узунлиги 980 километрга тенг, шундан 450 километрдан зиёдроғи делимитация ва демаркировка қилинмаган.